qundao/data-zh-poetry huggingface dataset:
二部使邀陪傅伯恭侍御游灵隐观石洞飞来峰
作者：游朴
朝代：明
体裁：七言律诗

万垒云根一窦通，珊瑚交柱玉玲珑。烟霏境隔鸿濛外，日月光分窈窕中。竺国何年初断鹫，篮舆此日乍陪骢。兴来更蹑峰头屐，归去翩翩欲御风。
五层楼
作者：游朴
朝代：明
体裁：七言律诗

飞楼缥缈入丹霄，拊槛横杯醉眼骄。沧海神山收浩溔，白云仙室斗岧峣。长天树引征鸿断，落日松归倦鹤遥。便欲乘风游汗漫，安期何处尚堪招。
五日集金沙观竞渡
作者：游朴
朝代：明
体裁：七言律诗

五日龙舟并水涯，锦幖绮席集金沙。百花潭暖鱼吹浪，万里桥长鹜落霞。度外疏篁侵客坐，隔林新艾入人家。留连薄晚还酣舞，影乱遥天纤月斜。
人日同俞士立参知集周比部园亭
作者：游朴
朝代：明
体裁：七言律诗

一轺空与越江滨，两见三城物候新。飞盖重逢星是使，镂花剩喜日为人。尊前小语能惊坐，醉后清歌欲下尘。回忆白云楼上会，相看犹是梦中身。
人日陈后太守席上偶成
作者：游朴
朝代：明
体裁：七言律诗

十年浪迹逐飘萍，湖上逢君眼倍青。剧语几回春雪度，清歌一曲暮云停。天涯韶景怜人日，地主多情念客星。醉去悄然心欲折，幽怀不为酒难醒。
俞见嵎自成都寄音奉答俞旧为绵州太守
作者：游朴
朝代：明
体裁：七言律诗

越王台下共骖騑，荏冉俄惊往事非。风雪频年春鬓改，关山千里暮云飞。双鱼忽泛巴山远，五马争传锦里辉。未得相从看化俗，故心回首转依依。
俟居弟雨田并舟南至杨村闻兄潮阳之命别去赋此送之
作者：游朴
朝代：明
体裁：七言律诗

与君相见即相欢，元季于今复二难。去国暂怜鸿影散，冲星时怪鸊膏寒。潮阳远道春谁伴，别墅离尊日未阑。后夜荆花还共笑，孤舟回首独漫漫。
傅侍御招游石屋夜宴达曙
作者：游朴
朝代：明
体裁：七言律诗

仄径盘纡入翠微，万峰回薄敞岩扉。洞中白日朝相荡，谷口游云暮自归。近榻诸天陪语笑，深冬百卉转芳菲。一尊径傍霜威醉，夕露何妨湿满衣。
傅侍御约余同游雁山余留滞四明天台间遂爽其期比至山而侍御先登去两月余矣侍御登山为雨潦所苦乃余至之日晴空皦然奇峦怪石在云表者毫末尽睹不得与侍御同之赋此寄怀
作者：游朴
朝代：明
体裁：七言律诗

几年梦寐雁山深，芒屩篮舆惬素心。白日好从黄鹄举，天风时听紫鸾音。欲追骢马惭驽后，见说神羊苦潦侵。莫怪随车多雾雨，商家原用傅为霖。
元夕前一日同郡僚集刘司马督府中观烟火
作者：游朴
朝代：明
体裁：七言律诗

月移铃阁夜沉沉，军吏杯传玉漏深。火里奇花开万树，尊前缠锦散千金。鱼龙竞向苍烟起，笙鹤遥闻碧汉音。宾从如云看不足，满城歌舞阁春阴。
八月初六日至杭州
作者：游朴
朝代：明
体裁：七言律诗

买棹钱塘几度来，旌旗此日满江隈。草茅迹在惭非分，车服荣深愧不才。乡国远牵愁绪并，简书先为鬓华催。千家共听金鸡赦，何日天阍一疏回。
八月十七日免朝
作者：游朴
朝代：明
体裁：七言律诗

万国趋跄祝舜年，车书云拥帝城前。共欢北极垂仙仗，拟捧南山入寿筵。烛影遥垂华月转，瑞光高并曙星悬。九重恭嘿方深穆，未许环瞻尺五天。
公署待輀车未至
作者：游朴
朝代：明
体裁：七言律诗

铅山山下望丹旌，浅水轻舠结我情。几月江湖疑梦寐，此时风雨倍伶仃。齐秦长忆愁时语，楚越那知死后行。万里游魂今不远，归来其早逐征程。
六合霪潦弥望从江家渡买舟至滁
作者：游朴
朝代：明
体裁：七言律诗

六合茫茫水满天，江家渡觅泛湖船。千畦原隰扬帆过，万柳东西倚棹穿。行客翻愁歌瓠子，阳侯何意变桑田。滁阳西涧溟濛里，野渡无人自古怜。
再过江心
作者：游朴
朝代：明
体裁：七言律诗

片石天开海上矶，群仙宫阙俨相依。璇题下照鲛人室，银汉遥支织女机。飞鸟衔巾春信到，游鱼吹浪晚潮归。端居不作临渊羡，日日淩波访水妃。
冬朔颁历
作者：游朴
朝代：明
体裁：七言律诗

银壶漏趣五更阑，玉历新承五度颁。三馆日编增凤纪，两阶云合簉鹓班。时平亹亹勤民事，老去依依恋圣颜。应被沧江邻父笑，田园芜尽不知还。
出都门奉答西署诸寮长宠行之作
作者：游朴
朝代：明
体裁：七言律诗

每忆联镳近玉墀，参差鸣佩和埙篪。一麾惊度梅花岭，杯酒愁听柳色诗。云白西曹清梦杳，月明南海素诗迟。何年更借王乔履，来看夔龙集凤池。
出门
作者：游朴
朝代：明
体裁：七言律诗

万里归来客鬓臞，徘徊岐路重瞿瞿。尚生婚嫁何时毕，陶令田园已半芜。短策未能随鹿豕，扁舟还复问江湖。真惭昔日樵渔侣，时叩天机近有无。
刘景孟宪使招游东湖观史浩丞相所凿补陀·其一
作者：游朴
朝代：明
体裁：七言律诗

棹尽清溪又一丘，茂林修竹不胜幽。千层云壑乾坤閟，十里晴波日月浮。海外移来兜率境，人间别有武陵舟。两朝相国经营后，留与游人狎白鸥。
刘景孟宪使招游东湖观史浩丞相所凿补陀·其二
作者：游朴
朝代：明
体裁：七言律诗

面面岚光拥翠芜，东湖真不让西湖。中流堤比苏公曲，绝峤山疑处士孤。细雨清湍回藻荇，深秋红叶间菰蒲。主人选尽区中胜，消受如泉酒百壶。
刘绍屏自大理守征江
作者：游朴
朝代：明
体裁：七言律诗

一麾新拥画熊辀，碧岫青枫万里游。侍从几年云母署，骖驔千骑夜郎侯。山雄涌拔名高并，水绕江川泽共流。金齿只今劳旰食，西南半壁是昆州。
刘西麓授金华丞
作者：游朴
朝代：明
体裁：七言律诗

更生早岁擅谈经，独抱才名老汉庭。几载苦吟燕月白，一官笑对越山青。石羊何处寻仙迹，宝婺于今见客星。莫向松间了公事，道晴称雨尚堪听。
别杨肖韩
作者：游朴
朝代：明
体裁：七言律诗

当代谁如杨子贤，衡门不掩自翛然。吏名远播能清白，家学相承是《太玄》。十载论心春榻外，几回促膝夜灯前。来朝拟作金明使，迟尔长安一醉眠。
别欧桢伯
作者：游朴
朝代：明
体裁：七言律诗

孤剑相逢棘寺初，分飞回首十年余。那知此日龙光合，不恨从前雁帛疏。坐久霏霏遗玉屑，诗成字字敌璚琚。无端又作天涯别，愁向河梁揽子裾。
别社友
作者：游朴
朝代：明
体裁：七言律诗

荆西愁客不堪愁，聊为词人结社留。绿水苍山凭自遣，阳春白雪总难酬。新篇夜作干牛气，杯酒时从并马游。此日投簪东海去，梦魂犹在汉江头。
别金存庵老师
作者：游朴
朝代：明
体裁：七言律诗

闽海初开丈席高，执经扬�滥时髦。十年重下徐生榻，千里深怜范叔袍。薇省春风依泽国，夏门朝雨泛江皋。未能京兆随飞驾，短舸长波心自劳。
北关蒋农部招泛西湖因同南关马水部登三天竺用陈方伯韵
作者：游朴
朝代：明
体裁：七言律诗

湖上扁舟何处回，一筇三竺倚崔嵬。雨余千涧迎潮上，天外双峰入坐来。簇绣春回霜叶候，登高夜落雨花台。主人醉客欢无极，几月愁怀已尽开。
午日黄闻野参知席上赋
作者：游朴
朝代：明
体裁：七言律诗

芜江去岁泛星槎，此日依依婺水涯。短剑有缘常伴客，浮踪何处不为家。石羊山近人难觅，艾虎心惊鬓共华。明发送君朝阙去，一尊愁对石榴花。
卓忠贞祠
作者：游朴
朝代：明
体裁：七言律诗

金川门启愤难披，碎首宁知九族夷。口筑刀环词愈厉，身膏砧斧味如饴。一腔苌血应为碧，千古文山合并祠。二百年来新庙食，低回含泪读穹碑。
南华即事
作者：游朴
朝代：明
体裁：七言律诗

乌台时复设皋比，衿佩如云拥讲帷。抵掌圣宗传绝学，委心胡鬼诵侏俪。无生自证菩提果，有念皆归般若池。葱岭瘴氛弥震旦，何人一垒扫降旗。
即事
作者：游朴
朝代：明
体裁：七言律诗

鲜衣怒辔满长安，南郭先生眼倦看。鹿到宫臣多似马，雀逢卫尉即为鸾。曲台花榭开春早，列院歌钟竞夜阑。交戟近依天咫尺，有人裘索不胜寒。
去年七夕别陈五岳方伯于三山惠诗忽一周矣今七夕羁迹山阴倚其歌而和之
作者：游朴
朝代：明
体裁：七言律诗

去岁三山一棹回，薇垣彩笔落崔嵬。蛟龙峡里惊涛转，鸟鹊桥边抱石来。回首又逢牛女候，此身忽在越王台。如流日月催双鬓，何处幽怀得嗣开。
又代陈葵心年兄题
作者：游朴
朝代：明
体裁：七言律诗

婺女祥光傍紫微，壶阳别是有春晖。熊丸自昔称贤少，鹤发于今过古稀。三命天高来赤绂，五云日丽近斑衣。小人有母同垂白，安得依依愿不违。
发严州公署
作者：游朴
朝代：明
体裁：七言律诗

到日秾花照牖红，出门新绿满芳丛。韶光不驻随流水，勋业无端落片风。谁使青春长作客，自怜玄鬓已成翁。故园桃李遥相笑，回首苍苍暮照中。
发五羊别僚长
作者：游朴
朝代：明
体裁：七言律诗

轻舟系傍越江浔，恋别怀乡两不禁。千里欲飞归去舄，一尊忍折盍来簪。行歌花发青春丽，坐隐枰残白日阴。此后相思何处问，月明珠海暮云深。
发仙岩重别卫郡守于虎溪桥
作者：游朴
朝代：明
体裁：七言律诗

数月追欢意未阑，仙岩禅榻重盘桓。一天晴雪清春丽，万树梅花白昼寒。曲沼飞觞桥外转，悬泉喷玉雨中看。虎溪信宿成三笑，回首方舟欲别难。
发温州别卫郡守
作者：游朴
朝代：明
体裁：七言律诗

海曲初倾酒一杯，风神真似玉山颓。丹书已奉开罗祝，彩笔还惊作赋才。每得诗篇长日讽，相从旌节隔年回。悬知后夜思君梦，云满瓯江月满台。
台郡守杨贯斋邀游东湖
作者：游朴
朝代：明
体裁：七言律诗

匹马流观海上图，一尊随处有东湖。三台倒影涵天镜，万壑凝冰置玉壶。乍可清狂容傲吏，不须感慨问樵夫。兴亡百变浮云散，且对湖光共醉呼。
同俞太守登望江楼楼有杜陵诗及鲜于草书
作者：游朴
朝代：明
体裁：七言律诗

山淡晴晖宿霭收，相逢聊复一登楼。三春烟景天中合，千古长江槛外流。杜老幽怀随地尽，鲜于遗墨至今留。凭高莫抚当年迹，牵动游人万里愁。
同州守陈润连山令蔡元同游燕喜亭晚集流杯池
作者：游朴
朝代：明
体裁：七言律诗

何处春山纵远眸，渔阳湖上暂停驺。庚辛溪到龙津合，十二亭空燕喜留。吏部文章高北斗，连州水石冠南陬。夷犹落日归忘去，更向流杯秉烛游。
同杨肖韩集林太史书房
作者：游朴
朝代：明
体裁：七言律诗

玉堂不厌客频来，芳醑随春日日开。赤管每教旋马待，《黄庭》时复换鹅回。临风散帙花浮坐，入夜移尊月近台。莫怪门前双屦满，履声行听上星台。
同林参知游岘山逸老堂
作者：游朴
朝代：明
体裁：七言律诗

东风已满岘山堂，并辔寻芳客思长。逸老何年遗杖舄，怜春是处有壶觞。林间疏磬传清梵，草际丰碑卧夕阳。故国菟裘浑未卜，他乡风物且徜徉。
同欧祯伯赏芍药作时欧已有留都之命
作者：游朴
朝代：明
体裁：七言律诗

深署沉沉清昼长，数枝新艳斗浓光。皎风自媚轻肢舞，斜日犹酣半面妆。满座风流禁欲语，谁家士女敢相将。明年与客还来看，何恨当阶忆谢郎。
同汪李二将军集吕姚州樠木山房观花山房者社所也
作者：游朴
朝代：明
体裁：七言律诗

樠山日暖百花狂，曲水传杯百和香。爽气夕佳移客坐，雄风时度袭人裳。谈冲北上将军发，歌乱南中刺史肠。坛坫初开群玉聚，凄然回首忆南阳。
同马水部蒋农部吴山晚眺
作者：游朴
朝代：明
体裁：七言律诗

隔江遥送夕阳舂，并马吴山第一峰。东挹扶桑沧海接，西招天竺翠微重。城鸦渐满来时路，野鹤空留去后踪。莫以登临生感慨，芳尊乍可破尘容。
吕城进访姜凤阿老师不遇
作者：游朴
朝代：明
体裁：七言律诗

买得扁舟似曲辕，摇风曳水向滕村。高堂绿野秋悬榜，满院黄花昼闭门。礼乐无缘窥马帐，春秋何处领玄言。归来笑抚先生掌，重见人间独乐园。
吕太守次郎不禄诗以唁之
作者：游朴
朝代：明
体裁：七言律诗

刺史门高颇似于，彬彬诗礼满庭趋。共夸楚泽无双士，忽夺徐卿第二雏。要识往来元梦境，更闻庆吊是同途。不须枉却西河泪，老眼䌷书恐易枯。
吴中淮守太原
作者：游朴
朝代：明
体裁：七言律诗

西山飞雪拥离旌，千骑駪駪向冀城。塞上风云常接地，禁中颇牧旧知名。介山田在褰帷问，讲武台高缓辔行。五部年来方解辫，胡雏应许近边迎。
周任台改官琼州
作者：游朴
朝代：明
体裁：七言律诗

越中棠树已扶疏，阙下仍分海外符。琼岛故为仙吏宅，楼船新傍使君舻。长风直破晴江浪，明月应还夜浦珠。万里相思难命驾，尺书莫遣北鸿孤。
周鸣宇参知寿母八十时参知以赐养家居
作者：游朴
朝代：明
体裁：七言律诗

诞从南岳旧夫人，笑阅桃开八十春。殿诰五花光赐服，宫墙三徙卜芳邻。承颜有子如曾史，维翰生神亦甫申。行看将雏朝紫极，不嫌青鸟送书频。
唐华滨民部太夫人七帙时华滨奉使东旋·其一
作者：游朴
朝代：明
体裁：七言律诗

迟日扬晖绚紫云，高堂佳气郁氤氲。山南又见唐新妇，海上争传汉少君。天笃贞祺增寿岂，帝褒名淑锡朱纁。试观裼寝开祥颂，多少承明作者文。
唐华滨民部太夫人七帙时华滨奉使东旋·其二
作者：游朴
朝代：明
体裁：七言律诗

游子承恩出汉京，大家拥传逐东征。潘舆自快褰帷望，莱彩兼看衣绣行。七十年回天女笑，三千桃见岁星名。时人若问长生药，指取中霄玉露茎。
喻邦相邀游三岩寺观飞雨泉分得名字
作者：游朴
朝代：明
体裁：七言律诗

谁遣流泉泻石硡，阳侯应与巨灵争。一天飞雨晴空堕，五夜明河白昼倾。影入尊垒堪并醉，润沾衣袂有余清。无人为赋青莲句，不分匡山独擅名。
嘉兴龚太守邀饮南湖烟雨楼
作者：游朴
朝代：明
体裁：七言律诗

西湖游遍复南湖，烟雨楼高四望孤。千顷玻瓈环岛屿，万家钟鼎隔蓬壶。波中霜堞时开合，天外云林半有无。渤海使君能醉客，且拼乡思付醍醐。
四月二十八日祁母帨辰赋此为寿
作者：游朴
朝代：明
体裁：七言律诗

上元星降天休节，瀛海传欢帨在门。七纪欢承三世养，四朝荣被九天恩。瑶池浪说桃花结，宝树何如桂实蕃。共愿摩耶常住世，长看佛度众生繁。
四月十一日诸僚长饯海珠留别
作者：游朴
朝代：明
体裁：七言律诗

一骑晨驱向九天，三城冠盖驻征鞭。金门未献冈陵颂，珠海先开玳瑁筵。解赠双钩光射日，坐怜万舞夜如年。王程友谊俱堪恋，唱罢骊驹思惘然。
境上寄谢承天诸公
作者：游朴
朝代：明
体裁：七言律诗

盍簪未几遂投簪，花始成蹊柳始阴。千里路歧劳赠策，一尊江郭欲沾襟。每从寤寐瞻山立，不为行藏叹陆沉。去去沧洲看渐近，帝乡空系子牟心。
壬午元日
作者：游朴
朝代：明
体裁：七言律诗

九重凤纪履初新，万历鸿图又十春。玉帛五方同象译，衣冠三殿集鸡晨。充仪习见天颜喜，献岁遥闻寿语频。共道时清无一事，朝回且觅典衣邻。
大京兆朱秉器书至五羊
作者：游朴
朝代：明
体裁：七言律诗

涂山锦里几留连，一隔风烟十二年。秋水忽浮双鲤下，春云不散五羊前。新恩日听明廷履，旧曲难忘蜀国弦。鲸海茫茫南斗外，欲陪凤诏恨无缘。
天宁寺观铁树孩儿诸戏
作者：游朴
朝代：明
体裁：七言律诗

五街箫鼓昼相闻，绀殿行穿百戏群。缥缈仙人飞绛节，联翩稚子入青云。金茎缬锦花争丽，绮席留春日易曛。更有余欢看不尽，烛龙江上夜纷纷。
天庆观谒四贤祠
作者：游朴
朝代：明
体裁：七言律诗

郭外琳宫頫石泉，共瞻遗像一凄然。生儿犹说韩为字，迁客空伤播易连。宋社东南谁最恨，魏公乔梓自相怜。芳灵陟降还天上，可使椒浆傍法筵。
姚凤麓自汉嘉见贻诸刻怀寄赋此
作者：游朴
朝代：明
体裁：七言律诗

秣陵词客且嘉州，天遣凌云日载游。思逐春云峨顶合，吟成秋水大江流。岑生欲割区中系，郭氏还登尔雅丘。数袭霞笺飞锦水，芙蓉城阙迥生愁。
孙文庭同年令崇德
作者：游朴
朝代：明
体裁：七言律诗

《鹿鸣》歌散各风烟，帝里重看跨凤鞭。几向干星占紫气，暂从流水听朱弦。越江忽泛双凫去，云路谁争一鹗先。汩没缁尘疲执戟，为君歌咏《远游》篇。
孙百川邀饮海棠楼楼在花中
作者：游朴
朝代：明
体裁：七言律诗

海棠春醉上迷楼，楼上仙人尽日留。绛阙晨开云锦丽，蕊宫夜放火齐流。三千红袖娇争舞，无数朱唇艳欲讴。却笑三郎独何事，一枝睡起不胜愁。
安陆归访樠社小饮
作者：游朴
朝代：明
体裁：七言律诗

樠山馥郁景风催，浅绿深红取次开。本拟壶觞长日赏，岂知旌节隔年回。诗篇去后多新幅，尊酒归来发旧醅。万斛春光浑未减，花前何惜玉山颓。
宋方麓进士令崇阳便道过里
作者：游朴
朝代：明
体裁：七言律诗

玉阶初献九阍书，金虎遥分百里符。锦里春光归驷马，楚天明月迟双凫。悬知范釜长如水，更愿刘鞭好用蒲。歧路相将情独结，吴钩欲解几踟蹰。
寄哭缪方石四首·其一
作者：游朴
朝代：明
体裁：七言律诗

政术文章两擅名，青云白石独留情。一官鸡肋知谁巧，几载菟裘早自营。人世若逢金鼎就，帝居已促玉楼成。天涯一掬生刍泪，洒向何年宿草青。
寄哭缪方石四首·其三
作者：游朴
朝代：明
体裁：七言律诗

往时并马出京华，共指沧洲结钓槎。回首旧盟寒鹿豕，惊心新岁在龙蛇。阮生从此虚双屐，庄子凭谁说五车。欲上望乡台送目，不禁魂断后归鸦。
寄哭缪方石四首·其二
作者：游朴
朝代：明
体裁：七言律诗

束带归兮笑督邮，初衣尽付酒杯浮。未酬向子婚姻愿，遽作卢生汗漫游。一唱朱弦人已绝，千篇白雪世长留。讴吟空拟巫阳些，知在蓬山第几丘。
寄哭缪方石四首·其四
作者：游朴
朝代：明
体裁：七言律诗

石室文成未勒铭，丁阳遽閟草堂灵。亦知高士多遗落，遽使邦人失典刑。莫恨骅骝终伏枥，相闻诗礼蚤趋庭。韦贤有子能传业，早晚明经起汉廷。
寄字陈必亨不达再赋此
作者：游朴
朝代：明
体裁：七言律诗

海内穷交自古稀，故山萝薜尚堪衣。高天雨露身难近，晏岁冰霜计已非。几度书成征雁断，何年歌罢饭牛归。掉头我亦沧洲去，迟尔秋江共钓矶。
寄怀吴莲阳师·其一
作者：游朴
朝代：明
体裁：七言律诗

早从南海乞身闲，归卧东沧鹤共还。匣剑只今余紫气，杖藜随处有青山。诗成欲破千人涕，药就应回九转颜。近种西园多少树，新枝旖旎许谁攀。
寄怀吴莲阳师·其二
作者：游朴
朝代：明
体裁：七言律诗

一掷江门旧钓蓑，春风回首惜蹉跎。镜中青鬓年来少，衣上缁尘日以多。往事翻惭渔父问，新愁聊傍酒人过。沧洲忽有双鱼至，一夜乡心绕薜萝。
寄怀谢光禄
作者：游朴
朝代：明
体裁：七言律诗

春明一散阻欢期，渺渺遥天结梦思。安石只今淹旧望，玄晖何处赋新诗。花时定有翻阶句，月夜谁陪赌墅棋。可念转蓬江海上，隐囊吟卷总难随。
寄怀谢汉父
作者：游朴
朝代：明
体裁：七言律诗

自计头颅几不堪，怀人空说骑骖驔。梦回梁月三山北，身逐江云五岭南。沧海谁能游汗漫，青林相对笑㲯毵。无缘更扣东山墅，半局文楸永夜谈。
寄怀马水部
作者：游朴
朝代：明
体裁：七言律诗

两年不见马相如，独掩长门诵《子虚》。宛对幽人纫薜荔，真怜清水出芙蕖。钱塘八月惊潮候，鹫岭孤峰落桂余。此际新篇应更丽，可能无意剡川鱼。
寄留都比部陈次岩陈来书甚夸其署中之胜
作者：游朴
朝代：明
体裁：七言律诗

公车同赋帝京篇，一判风烟几十年。江上暮云寒自结，天涯明月夜谁怜。吟踪欲遍三山外，醉眼应空六代前。亦识仙曹多丽况，新诗可少故人传。
寄答成都郡僚
作者：游朴
朝代：明
体裁：七言律诗

美人天外念离颜，岁杪飞鸿入汉关。万里瑶缄开锦水，几年清梦隔巫山。旧传襦裤歌谣在，重见闾阎揖让还。惆怅昔游何日嗣，蓟门回首路漫漫。
寄答蜀方伯朱明虹·其一
作者：游朴
朝代：明
体裁：七言律诗

长记巴东坐啸时，十年名业满疆陲。雪山再重严公节，锦水仍添杜老诗。是处闾阎还揖让，异时文藻并昭垂。长安无路承西笑，空有三刀入梦思。
寄答蜀方伯朱明虹·其二
作者：游朴
朝代：明
体裁：七言律诗

芙蓉城阙锦江头，曾拥鸾笺侍唱酬。一去关河怜阻绝，几年鱼雁怨沉浮。夜占益部星辰远，日对燕山雨雪愁。花径药阑风雅剩，何时重许嗣芳游。
寄荅孙宫坊
作者：游朴
朝代：明
体裁：七言律诗

一从阙下赋离居，南北风尘万里余。匹练吴门空望马，尺书岭海不通鱼。人间副简传金匮，天上仙班待石渠。自笑波臣同泛梗，何年星汉近鸣琚。
寒食
作者：游朴
朝代：明
体裁：七言律诗

杨柳无烟清昼长，粤江重见秉兰觞。客乡儿女春衣薄，故国松楸社饭凉。事往绵山堪堕泪，愁来曲水似回肠。啼鹃偏解游人意，日向花阴唤去忙。
寿熊封君
作者：游朴
朝代：明
体裁：七言律诗

仙翁何事醉颜酡，醅发彭湖酒作波。九十年华看荏苒，八千椿老自婆娑。兰台日近云霄迥，药圃秋深雨露多。莫向天涯咏将父，要看舞服即鸣珂。
将行役浙中留别孙俟居寅长时孙方以谏储奉严谴待命穷边未下
作者：游朴
朝代：明
体裁：七言律诗

孤愤堪回少海春，明廷争诵谏书新。边城何处宜迁客，国史于今有世臣。雄剑气冯南斗上，离心愁向越江滨。尺书此去应稀少，日数遥天雁几巡。
小金山
作者：游朴
朝代：明
体裁：七言律诗

海珠突兀海中间，游客回舟尽破颜。西上更看双砥柱，北来惊唤小金山。潮平南海光如沐，浪下牂牁势欲还。几度沿洄心百折，一丘思傍老僧闲。
少沂和前韵贻予三山驿中再次奉答
作者：游朴
朝代：明
体裁：七言律诗

倒尽千杯更不余，匆匆又复叹离居。落红相顾春将老，空翠回看迹已疏。忽得隋珠光不夜，却惭琼玖报难摅。三山传里频搔首，何日青霄共策车。
尤鉴峰左迁和州守
作者：游朴
朝代：明
体裁：七言律诗

每忆公车听漏晨，十年歧路惜风尘。帝乡乍作双龙合，主眷重看五马新。俚耳难调流水曲，修眉莫画远山春。八公仙迹应长在，好觅瑶华学炼真。
崇宁县却酒
作者：游朴
朝代：明
体裁：古风

崇宁清酒如郁金，主人长跪留客斟。客行欲饮迫程限，不饮伤此主人心。春花烂漫遍山壑，把酒浇花殊不恶。客还有酒应留连，只恐山花已零落。
崔中翰荣封双寿卷
作者：游朴
朝代：明
体裁：七言律诗

寿域双开倚禁扉，欢承三接湛恩稀。花前杖舄联宫锦，草罢丝纶戏彩衣。鸿宝枕中多秘授，凤毛天上转高飞。词人漫有恒升颂，云诰焜煌日并稀。
己丑七夕会沈继杨于三山驿中留连竟夜赋诗为别庚寅七夕予客韶阳而沈新拜衡州之命追念往好怅然有怀
作者：游朴
朝代：明
体裁：七言律诗

犹记三山驿舍秋，一尊尘榻共夷犹。毫端飒飒生风雨，水畔盈盈笑女牛。游客又惊今夕过，沈郎还似去年不。衡阳不度南飞雁，欲问音书何处求。
常山解舟时詹浚源自广信移刺松江招饮塔山索赠言即席口占
作者：游朴
朝代：明
体裁：七言律诗

一麾北转向云间，两道朱轓照水殷。天入泖湖光万顷，月明青浦鉴千山。朝端旧识鸠曹峻，郡阁今看凤鸟还。潦倒一尊萍散后，何年霄汉听鸣环。
广东臬副命下
作者：游朴
朝代：明
体裁：七言律诗

颇厌长安十丈尘，君恩许作岭南人。桑榆老态元思暖，桃李公门敢竞春。欲觅丹砂勾漏近，行看白雉越裳亲。烟波云岫随吾适，不向长沮更问津。
庚寅元日
作者：游朴
朝代：明
体裁：七言律诗

十载明光侍彩旄，蓬踪忽到越江皋。庭中春唤传牙早，梦里时惊执戟劳。颠倒衣裳随候吏，追陪剑佩局仙曹。驱驰枉却闲筋力，只博清霜入鬓毛。
庚辰元日
作者：游朴
朝代：明
体裁：七言律诗

飘飘何处海东人，六见芙蓉江上春。天外落云乡信杳，水边芳草客怀新。椒花漫引屠苏酌，彩胜应羞潦倒身。墙角寒梅如旧识，年年飞片过比邻。
建宁饮曾少沂同年
作者：游朴
朝代：明
体裁：七言律诗

西蜀东闽万里余，与君憔悴各天居。青枫两地鸣猿断，素帛三秋过雁疏。几度怀人心欲折，一行作吏思难摅。尊前相对犹疑梦，莫怪更残不上车。
建昌夷变
作者：游朴
朝代：明
体裁：七言律诗

才报松州乍解围，又传越巂羽书驰。商宗未震三年伐，方叔犹勤六月师。樵爨只今忧饷馈，茧丝能假念疮痍。书生空负毛锥诮，欲请长缨漫有期。
张毅庵知襄阳
作者：游朴
朝代：明
体裁：七言律诗

金虎新符下玉墀，金明回首思迟迟。霓旌雪后飏燕道，露冕春来耀汉帷。骏业重摩羊叔石，清才好和孟公诗。何当一过长干陌，听唱�鞮倒接䍦。
张肖山寮长添孙用前韵
作者：游朴
朝代：明
体裁：七言律诗

年来何物足堪娱，尽日冥心对稿梧。忽得云笺天外至，传添兰玉世间无。共夸和相宜三美，已是徐卿第二雏。只用更谈玄外境，花前歌好笑掀须。
张肖山自廷尉出按察建宁便道还蜀·其一
作者：游朴
朝代：明
体裁：七言律诗

金明初彻鹭鹓班，玉节雄分虎豹关。春色长留丹笔署，霜威遥动幔亭山。仙岩行续虹桥断，梓里先迎驷马还。七步扶携瞻露冕，须君早振海东轓。
张肖山自廷尉出按察建宁便道还蜀·其二
作者：游朴
朝代：明
体裁：七言律诗

千门寒色拂骖騑，千骑遥遥拥旆飞。帝简近臣分拊牧，人夸词客有光辉。蜀都惊负前驱弩，闽峤争牵直指衣。此去恩波覃日出，都亭回首思依依。
徐吏部双寿重封卷
作者：游朴
朝代：明
体裁：七言律诗

紫极双瞻夜宿辉，彤闱蕃锡主恩稀。山公启衍长生箓，海屋筹增杜德机。天上松苓移岁色，人间桃李共春晖。无须更撰冈陵祝，天语时闻玉屑霏。
恭和先人南阳成室原韵·其一
作者：游朴
朝代：明
体裁：七言律诗

蓬蒿径里辟新宫，半榻居然万卷中。高咏更无《梁甫》恨，耦耕真近鹿门风。升平不似三分世，开济何须八阵功。独抱白云长日卧，南阳随地有人龙。
恭和先人南阳成室原韵·其三
作者：游朴
朝代：明
体裁：七言律诗

一泓流水绕新宫，万叠云山拥护中。时宰未开东阁日，幽人自爱北窗风。曲肱枕入羲皇梦，抱膝吟毕管乐功。三顾难逢鱼水会，肯从庖肆试屠龙。
恭和先人南阳成室原韵·其二
作者：游朴
朝代：明
体裁：七言律诗

邃谷长林隐者宫，王图帝略一廛中。青编夜听镫前雨，黄犊春行陇上风。菽水已知移孝具，草庐未展济时功。涸麟亦自沾升斗，时傍衡门问伏龙。
恭和先人南阳成室原韵·其五
作者：游朴
朝代：明
体裁：七言律诗

依山临水结儒宫，翠壁青波偃卧中。回合云屏千嶂晓，涟漪晴縠半溪风。春秋弦诵优游岁，左右图书启佑功。养就麟鬐池上老，风云何日可为龙。
恭和先人南阳成室原韵·其六
作者：游朴
朝代：明
体裁：七言律诗

漠漠田间又一宫，琅琅天乐翠微中。绕林读罢闻《周易》，刻竹吟成似《国风》。宴岁鸿冥深野趣，往时虎视閟玄功。泥蟠未几乘云去，剩得人传是卧龙。
恭和先人南阳成室原韵·其四
作者：游朴
朝代：明
体裁：七言律诗

龙卧无缘入汉宫，研精理性一丘中。种松拟息千年鹤，秇竹多收九夏风。坐向竹林消世虑，结成松子见元功。茯苓出土今如斗，雷雨年年起箨龙。
戊子元日
作者：游朴
朝代：明
体裁：七言律诗

薄游日月易蹉跎，尊酒逢人强啸歌。咫尺故山乡信少，留连新岁客怀多。谢池荏冉春生草，瓯海微茫水有波。自笑江湖缘未了，又随行殿听鸣珂。
戊寅元日
作者：游朴
朝代：明
体裁：七言律诗

旅鬓萧疏又一春，栖栖行李楚江滨。片云天外同孤影，万舸洲前即比邻。菊水漫传荆土记，桃源欲访武陵津。幽怀未逐阳和散，酌尽屠苏不醉人。
戊寅小至
作者：游朴
朝代：明
体裁：七言律诗

益州三谒迎长旦，今日重惊小至临。风叶落鸦沿涧舞，雪花随马没桥深。乾坤潦倒惟双鬓，乡国迢遥空寸心。云物几回劳眺望，海天东去思难禁。
成都俞郡丞罢归
作者：游朴
朝代：明
体裁：七言律诗

九折崎岖鬓未皤，羊肠何似世途颇。十年襦裤歌廉叔，一日珠犀到伏波。自古娥眉难擅宠，由来蚿足不须多。壶公猿鹤相徯久，归去春风满薜萝。
扈驾天寿山与谢光禄夜话
作者：游朴
朝代：明
体裁：七言律诗

三年廷署四陪銮，天寿峰头立马看。王气晨浮三殿紫，赐衣秋夺万枫丹。彤庭裂帛怜寒女，玉粒分甘费大官。箧里青乌惭未读，漫从卿月说星峦。
承天王进士阶索题池虹卷
作者：游朴
朝代：明
体裁：七言律诗

海内衣冠最擅雄，诸王名业似江东。青云甲第联天上，白雪风流冠郢中。欲识词宗频起凤，但看华沼几流虹。芝生兰茁寻常事，为有君家庆不穷。
摇动岩
作者：游朴
朝代：明
体裁：七言律诗

山中万石斗岧峣，怪底层岩可动摇。讲座未开头已点，神鞭不用手堪招。推移独力疑迁鼎，搏拊遗音似韵韶。正倚仙凫穷胜赏，无端归鹢出寒潮。
文文山祠
作者：游朴
朝代：明
体裁：七言律诗

满地胡尘白日昏，间关海上觅王孙。翠华拟振中兴迹，龙种空哀末路魂。一汴二杭时已去，孤臣九死舌犹存。江心片石如天柱，屹立乾坤万古尊。
既去楚念潘别驾留滞沙洋不得归为诗慰之
作者：游朴
朝代：明
体裁：七言律诗

萧萧清角竞南风，冉冉浮云蔽远空。自有蝍且甘腐带，翻令燕雀笑冥鸿。我来谁复持秦镜，尔去无须念楚弓。不见聊城射书后，飘然高蹈海之东。
早朝值大雪
作者：游朴
朝代：明
体裁：七言律诗

阊阖遥开散晓霞，同云忽合四郊遮。彤墀乍拥千官仗，绣服惊添六出花。班簉真看联玉笋，朝回虚拟拾瑶华。占年预为三农颂，郢曲新成敢自夸。
明虹未出关丧其夫人至汾复陨爱子寄此奉慰·其二
作者：游朴
朝代：明
体裁：七言律诗

华掌春云驻不飞，伤心玉女露先晞。千秋内史留彤管，白日中帏断素机。翟茀夜悲垂繐掩，鱼轩寒傍广车归。未知文自情生也，孙楚诗来泪满衣。
明虹未出关丧其夫人至汾复陨爱子寄此奉慰明虹未出关丧其夫人至汾复陨爱子寄此奉慰·其三
作者：游朴
朝代：明
体裁：七言律诗

秦关鼓缶曲难调，汉畤仍伤玉树凋。天上忽收神骏去，人间空羡阿龙超。封还嬴博家何处，泪尽西河恨未消。我辈情钟惊往事，抵今魂断不堪招。
春暮同府诸丈过集
作者：游朴
朝代：明
体裁：七言律诗

东风习习百花柔，帝里韶光几日留。语燕频来如有诉，垂杨欲舞不禁愁。莫教绿发随春暮，且破黄金买醉休。试向轩辕台上望，苍茫烟树几沉浮。
晨登道场山
作者：游朴
朝代：明
体裁：七言律诗

道场巀嶪拥层阑，游子冯高醉眼宽。千里晴峦天外合，万家烟树沼中看。矅灵倒送扶桑暖，云气遥蒸震泽寒。石上寒传冲举迹，临风何处借飞翰。
望乡台
作者：游朴
朝代：明
体裁：七言律诗

荒台徙倚望乡关，思入苍茫海上山。柘水城高云结幕，莲花峰丽月如环。江门碧沼供舒啸，石窦黄精可驻颜。六载风尘成底事，空令猿鹤怅盟寒。
望诸陵
作者：游朴
朝代：明
体裁：七言律诗

群龙夭矫下晴空，千里天开帝兆雄。复道参差银汉转，宫墙回合碧霄通。百官夜待铜龙月，万木寒呼石马风。欲识皇家天共远，九陵佳气日葱葱。
朱可大以诗留别词甚怆然再赋答之
作者：游朴
朝代：明
体裁：七言律诗

轩轩韶举灿新霞，南望匡庐结思赊。此去汉廷谁折槛，向来侠士失朱家。尊前白雪流春唱，城上乌栖咽暮笳。曲断凄清回首处，满天风色起杨花。
朱可大量移浙中贻诗见怀赋答·其一
作者：游朴
朝代：明
体裁：七言律诗

美人何处度云轺，远采瑶华问寂寥。侠气尚存燕市筑，惊魂初落越江潮。几年白日黄尘满，万里丹霄赤羽遥。宣室纷纷召才子，可容沦落远清朝。
朱可大量移浙中贻诗见怀赋答·其二
作者：游朴
朝代：明
体裁：七言律诗

廷中共侧远游冠，几得相从醉后欢。一去孤弦流水寂，忽来尺素夜光寒。梁园旧诵千篇在，越绝新成百代看。相念不妨频问讯，春风何限北归翰。
朱廷尉可大南归·其一
作者：游朴
朝代：明
体裁：七言律诗

公车早上大明宫，指顾全收秇苑雄。制锦暂从中执法，为裘酷似老司空。燕歌忽引趋庭思，齐客谁当鼓瑟工。独使通家添别恨，心随飞楫越江东。
朱廷尉可大南归·其二
作者：游朴
朝代：明
体裁：七言律诗

春风绿鬓映垂鱼，独立青霄玉不如。都下竞传司马赋，箧中惊满乐羊书。蛾眉自古难为宠，夔足知谁竟有余。六月天池聊假息，图南九万莫踌躇。
朱明虹大参自潼关移镇汾阴
作者：游朴
朝代：明
体裁：七言律诗

几年函谷静泥封，代北雄图重借公。此去遗黎夸晋问，向来词客尚秦风。临汾神策新歌鼎，分陕甘棠旧蔽空。梦卜只今廑石画，可容威凤久何东。
朱明虹观察河南二首·其一
作者：游朴
朝代：明
体裁：七言律诗

清时开府向河阴，是处传欢动士林。西土五年留荫远，中州八部望云深。衮衣信宿谁家念，棨戟清风何处临。独有锦官城上客，不堪离恨独沉吟。
朱明虹观察河南二首·其二
作者：游朴
朝代：明
体裁：七言律诗

岁星金马旧婆娑，帝遣褰帷四望过。河内使君还暂借，梁园词客向来多。霜清少室瞻飞节，风穆中原听雅歌。巴客旧曾陪洒瀚，可无西笑到岷峨。
朱觐华外祖高县尹八十
作者：游朴
朝代：明
体裁：七言律诗

两地甘棠惠爱深，一竿归钓珥江浔。门前五柳红尘断，庭下三槐白日阴。谁撞烟楼纡紫绶，人夸宅相绾黄金。荣名八十浑闲事，看取当年拂袖心。
李两山同年出守河南
作者：游朴
朝代：明
体裁：七言律诗

千骑如云拥画轮，駪駪五马不惊尘。幨帷远映高霄色，省署长留湛露新。鹤驾尚疑缑氏日，龙门应满谷城春。洛阳才子知多少，莫使吴公解荐人。
李修吾同年太封君荣寿
作者：游朴
朝代：明
体裁：七言律诗

南极宵县紫极旁，南山春引彩云长。宫袍新赐三花烂，舞服遥怜五色光。鸿宝枕中多秘授，凤毛天上日高翔。欲从宿海穷余润，挹取灵源入寿觞。
李凤岳进士诏赐归昏
作者：游朴
朝代：明
体裁：七言律诗

青鸾书附紫泥封，特领天恩缔茑松。一笑春风归射雉，谁家喜色近乘龙。潮通蓬海无多路，梦入巫山第几峰。倚席政廑明主念，萧声莫恋凤楼浓。
李君实自郢游湖南
作者：游朴
朝代：明
体裁：七言律诗

古来争说战场文，今日雄名又见君。知己谁为萧颖士，逢人自诧李参军。来歌郢里坛前雪，去踏衡山顶上云。续得禹碑如鸟迹，傥因回雁一相闻。
李太史费观察投诗见贻赋此为别
作者：游朴
朝代：明
体裁：七言律诗

两年憔悴傍兴都，满目疮痍气未苏。素食自惭官守拙，量移犹荷主恩殊。由来白眼难谐俗，此去青山不负吾。独恨美人交一臂，论文曾未少须臾。
李柳州袁秘阁谢光禄陈库部集灵宫分韵得江字
作者：游朴
朝代：明
体裁：七言律诗

帝里珠林共夜釭，一尊容与话沧江。三分春色词争丽，几载乡心醉未降。象纬似闻奎井合，龙光欲傍斗牛双。明朝却送河东骑，晋问应传笔似杠。
杜明府投诗宠行赋荅
作者：游朴
朝代：明
体裁：七言律诗

一幅新诗烂锦幖，杜陵风雅世何遥。东风芳草争浓媚，南海明珠未寂寥。入夜寒光惊照乘，来朝离色满归桡。何时更有论文会，夜梦依依逐去潮。
杨以义侍御奉诏巡甘肃
作者：游朴
朝代：明
体裁：七言律诗

凤毛矫矫集乌台，万里筹边简异才。绣斧遥临西极动，长缨看系左贤回。严城月静千家柝，绝幕风清五郡埃。从古外宁多内虑，明庭应有谏书来。
杨培庵致政归阳城·其一
作者：游朴
朝代：明
体裁：七言律诗

苍生延踵望经纶，却向清朝乞此身。自古急流谁勇退，如今林下见归人。析城遂掩清萍气，王屋行添紫蕨春。明主尚廑贤达念，可容箕颖遂沉沦。
杨培庵致政归阳城·其二
作者：游朴
朝代：明
体裁：七言律诗

三年廷署惜迟留，忽讶骊驹唱倦游。丹笔几人思法雨，白云何处访仙斿。眼中鹊起谁堪辨，天外鸿飞不可求。我亦海东鸥鹭侣，因君一夜梦沧洲。
杨村舟中闻孙俟居改谪潮阳
作者：游朴
朝代：明
体裁：七言律诗

君王何意念迁臣，塞北移恩岭海滨。咫尺威颜依阙恋，八迁遥路倦游身。瘴江重见驯蛟鳄，厘室终应问鬼神。越客乍闻偏自喜，西湖还有并舟辰。
林方湖守茶陵
作者：游朴
朝代：明
体裁：七言律诗

跃马看花早著鞭，青霄渺渺快孤骞。金章照日专城牧，玉树临风弱冠年。紫盖长悬千里月，清湘不断四时烟。知君露冕行春暇，多爱茶溪石上泉。
柘水新居
作者：游朴
朝代：明
体裁：七言律诗

客车何处卸尘泥，新辟衡门柘水西。松菊未谋三径适，鹪鹩且遂一枝栖。无人问字嘲谁解，有酒盈尊幼自携。为语邻翁须暂别，归来倘及杖春藜。
梅子坡
作者：游朴
朝代：明
体裁：七言律诗

西瀼西来梅子坡，险如蛇退鬼愁多。日光不照厓根坎，云气常栖石顶窝。有泪真堪猿并落，此身直共鸟相过。年来颇熟人间险，立马坡头一浩歌。
棘院
作者：游朴
朝代：明
体裁：七言律诗

五年羁迹锦江涯，锁院重看俊彦驰。自笑文翁无教泽，敢期扬马荐明时。茂陵安取题桥壮，天禄何须识字奇。犹有穆如遗韵在，清风谁复继前师。
楚氛
作者：游朴
朝代：明
体裁：七言律诗

楚氛动地日扬尘，汉水迷天少问津。千里含沙交虺蜮，诸生反袂泣麒麟。扣阍披愫知无路，破柱除凶合有人。陂复且须天自定，冱寒当复见阳春。
楞伽峡
作者：游朴
朝代：明
体裁：七言律诗

何年巨斧擘崔嵬，百怪�砑并水隈。乍似惊猿升木去，又如驯鹿献花来。千寻玉笋云长护，万朵琼花雨自开。倚棹几回看不足，中流榜枻莫相催。
樠山园红梅花盛开吕太守约赏以病不赴赋此索诗兼柬李君实
作者：游朴
朝代：明
体裁：七言律诗

绛萼朱英树树斜，一尊拟醉赤城霞。自怜东阁侵寻卧，辜负名园烂熳花。不分青莲专胜赏，长歌白雪借秾华。云窗应有新篇积，可少传看结社家。
樠山山房同李君实观红药
作者：游朴
朝代：明
体裁：七言律诗

十日平原兴未阑，一尊仍傍药栏看。心怜三月春光暮，剑倚中天夜色寒。有客鹖冠时隐几，何人牛耳早登坛。羽家旧事风流在，肯惜花前倒载还。
樠山山房夜集得繁字
作者：游朴
朝代：明
体裁：七言律诗

雪后寒英落更繁，天涯词客为招魂。安仁潦倒河阳鬓，供奉流连北海尊。岁晏冰霜回后院，夜阑星斗乱前垣。明朝太史应占象，疑有陈荀汉上园。
次桑洲驿访革除遗臣卢编修故居
作者：游朴
朝代：明
体裁：七言律诗

桑洲洲上问遗臣，野老含凄未忍陈。归骨无凭空蔓草，故居何处久荒榛。杜鹃已化西川魄，精卫犹衔东海嗔。独有英风长不散，首阳千古并嶙峋。
次梁山胡郡伯存轩高象峰嗢驾夜宴
作者：游朴
朝代：明
体裁：七言律诗

梁山秋雨满城泥，倦客西来思欲迷。皂盖使君时过问，青州从事夜频携。垂墙细柳今为帚，傍圃残桃旧有蹊。为感流光须酩酊，不辞添烛听鸣鸡。
次黄州雪李宗舜同年席上赋
作者：游朴
朝代：明
体裁：七言律诗

赤壁矶前问雪堂，风云四合雪茫茫。山川不辨龙争迹，词赋空传鹤梦长。寒色晚侵征袖薄，飞花时逐舞衣忙。故人能载临皋酒，醉把瑶华尽夜狂。
欧桢伯杨肖韩林开先序岭南稿予甚愧焉赋此答之
作者：游朴
朝代：明
体裁：七言律诗

两载狂歌越水滨，唾壶几缺醉时闻。竹枝自适巴人调，薤简何当卜氏文。已笑千金酬敝帚，只因什袭伴名熏。于今欲勒磨兜记，侧理毛生取次焚。
欧祯伯廷尉迁南屯田·其一
作者：游朴
朝代：明
体裁：七言律诗

廷中朝散玉珂声，南国佳人赋远征。汉史政廑沟洫志，晋家元倚石头城。诗名曾见称工部，国计今须借水衡。江左贵游方倒屣，尚能回首忆王生。
欧祯伯廷尉迁南屯田·其二
作者：游朴
朝代：明
体裁：七言律诗

青霄老去快高抟，词客争弹白下冠。新佩陆离看自好，旧游一别合应难。两都藻丽雄篇富，六代风流醉眼宽。倘念向时罗雀署，诗成频问北来翰。
欧祯伯廷尉迁南屯田明虹未出关丧其夫人至汾复陨爱子寄此奉慰·其一
作者：游朴
朝代：明
体裁：七言律诗

凤阙恩纶傍日裁，龙门新府倚天开。悬知代马空无匹，却怪秦鸾去不回。紫气关前看渐远，白云汾上赋生哀。黑头公辅行相及，莫为安仁鬓早催。
武昌雨
作者：游朴
朝代：明
体裁：七言律诗

烟水悠悠敝客袍，金沙洲畔驻征艘。几番风送半帆雨，一夜江添数尺涛。鸟道未忘青嶂湿，鹤楼空想白云高。矶头铁笛知谁听，只有人间万事劳。
民部苏讷庵按察承天
作者：游朴
朝代：明
体裁：七言律诗

十年曳组近垂裳，紫黼新裁豸绣光。天子念深汤沐邑，使君荣借度支郎。阳春歌曲从今续，江汉风流自古长。金马旧游如未忘，飞缄时及北鸿翔。
江华海阻风夜泊
作者：游朴
朝代：明
体裁：七言律诗

江华海上北风狂，仓卒维舟野岸傍。永夜涛声喧独枕，一天雨色撼危樯。倦游可更淹难路，归梦何由到故乡。萍泛栖栖沧海曲，只教鸥鹭笑人忙。
江心寺怀古
作者：游朴
朝代：明
体裁：七言律诗

航海崎岖国步艰，龙斿南拥象王关。新堤曾列千官仗，古埭犹传万岁颜。避狄何如遵水浒，贻谋端合到厓山。兴亡俯仰空陈迹，惟有寒潮日往还。
江心寺送苏紫溪
作者：游朴
朝代：明
体裁：七言律诗

江门尊酒重徘徊，风送惊涛入客杯。鳌背不随流水去，龙宫偏为别筵开。潮回海曲槎难系，日落城阴角屡催。咫尺忽成千里隔，飞鸿何处帛书来。
汤进士父母双寿
作者：游朴
朝代：明
体裁：七言律诗

南极祥光映少微，西躔婺女夜交辉。宫中特赐三花锦，庭际争看五色衣。鸿宝枕中多秘授，凤毛天上日高飞。词人共有如川祝，好挹长江入寿卮。
沈继扬擢守九江不赴诗以劝驾
作者：游朴
朝代：明
体裁：七言律诗

云轩羽从故翩翩，忽落红尘几换年。金马岁星难久驻，璇霄朔月合重圆。浔阳暂听商船曲，宣室行看帝席前。莫恋沧州鸥鹭伴，计然未了沼吴缘。
海丰五坡岭
作者：游朴
朝代：明
体裁：七言律诗

虏骑南来宋鼎迁，累臣就絷五坡前。数千义旅秋烟散，十二忠魂夜斗悬。脑子吞来仍不死，黄冠归去更无缘。胡元已逐胡尘化，丞相风神尚凛然。
海珠寺二首·其一
作者：游朴
朝代：明
体裁：七言律诗

沧江合有蕊珠宫，万顷云涛拥护中。贝阙直分员峤胜，蚌光欲抗越城雄。烟消两岸横春练，潮送千帆卷暮空。一曲沧浪歌自和，不将清管托悲风。
海珠寺二首·其二
作者：游朴
朝代：明
体裁：七言律诗

苍烟一簇点平川，鳌抃鲸翻胜自偏。八月流槎浮汉渚，中流广乐奏钧天。凫鹥长日回澜狎，桃杏临风照水妍。真境坐来心已醉，小舟更送酒如泉。
清明同寺诸丈游真觉寺
作者：游朴
朝代：明
体裁：七言律诗

郁郁晴光拥水隈，上方宫对碧波开。岧峣孤塔天中起，宛转疏钟树杪来。厌逐红尘聊解辔，暂逢清胜一传杯。共怜幽赏归鞭暮，十里杨阴首重回。
清明显陵覆土
作者：游朴
朝代：明
体裁：七言律诗

园陵一篑敢云劳，缅思先朝缔构豪。玉殿万方输杞梓，銮舆千里荐樱桃。追王远并周郊腆，聚讼空争濮议牢。二圣神游弓剑地，忍看赤子日萧骚。
清远巡城
作者：游朴
朝代：明
体裁：七言律诗

一环孤垒枕江壖，春树浓生万井烟。往事愁闻天顺日，新城恨割地维偏。鲛人有泪珠仍泣，狼子难驯性易迁。为语陴关诸将吏，绸缪蚤及未阴天。
清远邀李景渠小集鳌塔寺
作者：游朴
朝代：明
体裁：七言律诗

江上遥山碧四围，相将仙侣辟禅扉。玉山濯濯挥谈麈，金地涓涓曳舞衣。一曲暂留双旆驻，孤怀先逐片帆飞。与君共有缑山约，鹤驾无妨早晚归。
滁州出关已夜投宿茶庵
作者：游朴
朝代：明
体裁：七言律诗

泥途漉漉没征轺，骤雨如麻意转骄。天上简书催客履，道傍灯火觅僧寮。花宫席冷应无梦，莲社尊空可待招。心羡山门长寂历，竹炉茗碗自昏朝。
潘印川司寇毗山别业
作者：游朴
朝代：明
体裁：七言律诗

毗山春色郁苍苍，万顷湖光接混茫。雨露年深松桂老，池台风满薜萝香。赤松早结留侯约，绿野新开晋国堂。一望晴莎游屐遍，徘徊未肯上归航。
潘去华应召北上二首·其一
作者：游朴
朝代：明
体裁：七言律诗

春花满道且踌躇，手里离杯莫放余。明主久虚言路席，越人犹拥使公车。匣中紫气光辰极，海内苍生望谏书。休道垂衣无阙事，殿庭随处可牵裾。
潘去华应召北上二首·其二
作者：游朴
朝代：明
体裁：七言律诗

年来谏苑厉谈锋，此去应传白简封。禹鼎岂容潜罔两，虞庭端合让夔龙。金门不少偷桃辈，玉烛难调卖菜佣。别后有怀那可尽，逢人休遣尺书慵。
潘景升自鄂至郢入樠山社会又从臞僧学禅迫岁乃欲为嵩少之游赋诗以留之
作者：游朴
朝代：明
体裁：七言律诗

汉上过逢眼倍青，沉冥湖海梦初醒。兰台有客和春雪，金马何人识岁星。曾共渡芦谈舍筏，肯因吹桂叹漂萍。樠山柏叶芳新发，少室花期好暂停。
潮州喜雨
作者：游朴
朝代：明
体裁：七言律诗

两月骄阳百稼枯，潮阳初见雨如酥。一声霹雳天心转，四野笼葱地脉苏。敢道随车多澍泽，不妨飞盖共沾濡。穗城见说歌云汉，前路甘霖定有无。
潮阳文山祠
作者：游朴
朝代：明
体裁：七言律诗

熹光蚀尽虏尘飞，犹把空戈向日挥。二帝蒙尘仍蹈海，孤臣视死已如归。睢阳远抱前朝恨，燕市长悲国事非。惟有丹心照千古，寒鸦古木共斜晖。
熊陆海补授河南都幕
作者：游朴
朝代：明
体裁：七言律诗

珍重新恩下玉除，中川仍领小戎书。经传西蜀名家旧，赋入梁园授简初。梦后已知身是蝶，误来谁信子非鱼。幸逢明主怜同世，未许辕门久曳裾。
玉介园主人预约元夕张灯园中邀月觞梅花是日雨雪大集薄暮忽开霁返照与红梅交映光射檐牖若张锦然酒数行月从华盖树杪飞入杯中舞影满地宾主尽欢极夜而罢纪之以诗
作者：游朴
朝代：明
体裁：七言律诗

朝来四野雪霏霏，不谓名园得晚晖。明月忽移游客影，繁花争妒丽人衣。歌残银漏声相续，舞落金绳醉未归。灯散酒醒推户起，同云如旧蔽天飞。
王亦泉自都下还岭南以诗见寄
作者：游朴
朝代：明
体裁：七言律诗

万里孤骞逐雁还，五云回首思长悬。新诗不作怀湘赋，往事犹伤去国年。谁使骅骝甘伏枥，肯从燕雀说冲天。清朝材馆无遗录，海上蓬踪好自怜。
王唐二运使宴湖心亭
作者：游朴
朝代：明
体裁：七言律诗

湖上移尊日未晡，水心容与一亭孤。晴波四合蓬为岛，水壑中央玉作壶。三竺云梢沉过鸟，六桥烟影乱浮凫。清歌能使游鱼听，细浪斜吹近酒垆。
王太仆之孙幼度杨方伯之子承甫同举孝廉赋赠
作者：游朴
朝代：明
体裁：七言律诗

文苑王杨旧有声，贤书新列两生名。怪来汉水珠光丽，为报高门玉树荣。绿野共瞻鲐背庆，杏园并逐马蹄轻。泥金故是君家物，勋业还看奕世鸣。
王太仆年九十余时有篇什见贻及其诸孙投赠一门词赋便堪成帙赋此走谢
作者：游朴
朝代：明
体裁：七言律诗

白头彩笔劲于弧，作赋雄称楚大夫。七泽鱼龙惊起舞，三春花柳听招呼。长成书草皆为带，能与玄文总是乌。亦识衡门回俗驾，可容载酒问奇无。
王寿轩使楚迁参藩关中
作者：游朴
朝代：明
体裁：七言律诗

三楚輶车未息尘，惊传紫气入关新。姬公勋大还分陕，萧相谋深合饷秦。太华高悬千嶂月，河流遍入万家春。峰头十丈芙蓉发，何日因风寄所亲。
王岩潭公子谒选得高淳训拟与余结驷而南迁延都下月余而竟不可待也诗以送之
作者：游朴
朝代：明
体裁：七言律诗

王氏琅玕世共贤，谁如公子独翩翩。轻舟几破长风浪，绝调难酬白雪篇。未许汉庭摧五鹿，且从淳水起三鳣。依依空有南征愿，安得扬镳共祖鞭。
王幼文年兄出守德安
作者：游朴
朝代：明
体裁：七言律诗

朱轓初驾郁崔嵬，万里雄飞亦快哉。金马乍惊词客去，筱骖争迟使君来。风恬梦泽龙蛇扰，春入沅江兰杜开。越矫独怜行役早，征鸿何日系书回。
王章庵同年为长句别予有来春之约赋此酬之
作者：游朴
朝代：明
体裁：七言律诗

两年沧海苦遐思，四日梁山又别离。坐破一毡愁对酒，歌残三叠怅临歧。清霜列院鸣猿断，落日孤城去马迟。亦识前期芳岁在，只今何以慰凄其。
甲午元日
作者：游朴
朝代：明
体裁：七言律诗

年年此日泛椒觞，此日临觞欲断肠。千里驹亡空有骨，九苞雏毁恨难将。伤心白雪歌声断，回首沧溟去路长。强说达生酬令节，不禁衰涕已沾裳。
甲申元日偶成
作者：游朴
朝代：明
体裁：七言律诗

几年竽滥佩鱼班，云署优游吏隐关。金马朝回春昼永，玉猊烟静午囱闲。数杯绿酒欢婪尾，一卷《黄庭》欲驻颜。却笑东方多浪迹，岁星何事到人间。
留客对奕
作者：游朴
朝代：明
体裁：七言律诗

朝回高日满屠苏，小几香销一事无。揪局凭将醒蝶梦，隐囊相对学蜩枯。此中信有商山乐，何物堪将别墅输。敛却残枰成一笑，半瓯春茗送西晡。
癸未元日舍弟五旬余羁官京师莫能举一觞也
作者：游朴
朝代：明
体裁：七言律诗

犹记髫年把抱时，相看忽已鬓俱丝。八千里路缄鱼阔，五十春光隙马驰。鸿雁只知遵渚乐，鹡鸰长有在原思。何缘缩地天南去，烂熳花前共一卮。
登城上松台郭公积谷诸山有感
作者：游朴
朝代：明
体裁：七言律诗

轻车一日遍层城，访胜偏伤览古情。谢客岩题春草没，郭公山在旧亭倾。净光高塔今为莽，丞相新台近渐平。人代废兴那可问，回看天际白云横。
登潮州金山
作者：游朴
朝代：明
体裁：七言律诗

葱葱苍玉北城隈，崒嵂中天贝阙开。曲沼小桥临绝壁，丹梯碧磴度危台。万家烟树檐前出，百里云帆海上回。游客到来忘去路，花间钲鼓谩相催。
盛宗阳陈豫庵二丈夜集
作者：游朴
朝代：明
体裁：七言律诗

几年江海叹飞蓬，此夜灯花满意红。斗畔光寒双剑合，天涯春老一尊同。应龙谁见轩辕迹，市骏空传郭隗宫。容易相逢须尽醉，禁城遮莫五更钟。
睡蝶·其一
作者：游朴
朝代：明
体裁：七言律诗

何物逢春不自怜，凤车沉困百花前。留连舞趐慵无力，酝酿芳心醉未还。风泛海棠时共睡，烟迷宫柳昼同眠。花间小扇休惊扑，为惜华胥梦里天。
睡蝶·其二
作者：游朴
朝代：明
体裁：七言律诗

迟日浓熏午吹轻，粉翎退尽若为情。倦寻芳蕊飞难起，稳抱桑枝睡不惊。清梦可曾随傲吏，香魂何处逐韩生。转怜扰扰尘间客，欲作南窗卧未成。
督府中丞刘公转少司徒
作者：游朴
朝代：明
体裁：七言律诗

五莞东西拥画轮，九重密勿简元臣。沧江昼晏销兵檄，紫阁春传卜相纶。暂为三陲纾国计，行看独座领朝绅。南方遍赐诸侯履，得入明扬定几人。
秉徐宪长
作者：游朴
朝代：明
体裁：七言律诗

岁岁除书下紫宸，纷纷黄绶半朱纶。淮阳何日复长孺，河内经年借寇恂。问易诸生韦屡绝，乞养老父牒常新。从来材大难为用，莫讶明廷有积薪。
秋兴
作者：游朴
朝代：明
体裁：七言律诗

几回镜里叹头颅，不为秋风却忆鲈。《盐铁》自惭文学议，留屯谁信老臣图。山中猿鹤能相待，海上田园久已芜。旅食两年无一事，只应归去著《潜夫》。
秋夜闻砧
作者：游朴
朝代：明
体裁：七言律诗

数声鸣雁下秋原，寂历迹灯对掩门。满院星河惊独夜，谁家砧杵度黄昏。愁催月下鸣机急，响乱霜前落木繁。故国十年归未得，授衣时节倍伤魂。
简州旧城学宫试士
作者：游朴
朝代：明
体裁：七言律诗

素王古殿倚江斜，故国春风换物华。君看庭前桃李树，自开枝上两三花。文章已变蚕丛旧，词赋应羞狗监夸。信取雄心观昼蚁，敢云归兴逐昏鸦。
粤王台
作者：游朴
朝代：明
体裁：七言律诗

粤秀山前高筑台，粤王霸气亦雄哉。北图已割秦封在，南面犹勤汉使来。海上赭衣何络绎，国中黄屋自崔嵬。一时桀据今安在，台上萋萋满绿苔。
绵州见苏成斋侍御不及别而行寄怀
作者：游朴
朝代：明
体裁：七言律诗

乡里衣冠最擅场，长公矫矫鹤孤翔。十年台史声名满，万里迁臣道路长。落日忽惊承语笑，春风那惜暂徜徉。夔门旧是豪吟地，时遣双鱼锦水傍。
罗闻野侍御按陜西回为其尊人及二母寿·其二
作者：游朴
朝代：明
体裁：七言律诗

宝婺声华世所闻，齐眉遐域日初暄。鸾书直压黄山重，象服遥分紫气温。柱后惠文回日月，枕中鸿宝閟乾坤。年年共仰维南斗，挹取黟江入寿尊。
署中榴花谢久矣忽一枝再开用杜樱桃韵
作者：游朴
朝代：明
体裁：七言律诗

七月榴花更自红，一枝长遣绿烟笼。传从博望来何暮，赋入河阳品故同。百子迟看安石兆，孤标欲压火珠宫。秋姿领得恩光厚，不向西风逐断蓬。
肖渠按察以近作见贻赋答
作者：游朴
朝代：明
体裁：七言律诗

青骢蹀躞凤山城，隐隐雄名动帝京。羽檄三江传使节，绨袍千里见交情。怀人旅雁先秋到，满把灵蛇入夜明。两载流尘封砚席，为君起拂案头萤。
胡参知为余谭沣州华阳王之贤不容口示以手书词染俱妙因出味一卷索题味一者王别号也王善玄言故以自号卷中皆海内名笔余翩然有小山之思焉遂不辞而赋之
作者：游朴
朝代：明
体裁：七言律诗

何年一出曳裾门，是处相逢说兔园。澧浦神仙兰好佩，淮南宾客桂初繁。诗成白雪人难和，味入玄言道自尊。清宴无由奉飞盖，因君授简忆王孙。
胡参知邀游丽阳宫得萝字
作者：游朴
朝代：明
体裁：七言律诗

先朝遗殿碧山阿，偶及追欢并辔过。啸发长风振林樾，杯倾清露下松萝。瓯吴控带金汤壮，唐宋题封玉牒多。草次残碑苔蚀尽，低回欲去重摩娑。
胡参知邀登白云山得烟字
作者：游朴
朝代：明
体裁：七言律诗

白云山与碧霄连，至此尘心已尽捐。短舄行迷空翠径，轻衣欲染蔚蓝烟。九天楼殿虚无里，二浙山川指顾前。更说仙都何处是，攀松藉草不知还。
胡月川参知招游南明洞天时斋祷弥旬是日始解禁相与执爵乐甚纵步至山巅竟夜而返纪之以诗·其一
作者：游朴
朝代：明
体裁：七言律诗

南明别有洞天幽，蹑尽丹梯到上头。双屐直从云外度，一觞初为雨余酬。新泉百道虹垂涧，斜日千山蜃吐楼。如此江山如此饮，相看不醉更何求。
胡月川参知招游南明洞天时斋祷弥旬是日始解禁相与执爵乐甚纵步至山巅竟夜而返纪之以诗·其二
作者：游朴
朝代：明
体裁：七言律诗

直凭短策破嵚崟，万仞冈头一振襟。佛掌留云晴亦雨，石梁悬水昼长阴。新荷绰约游鱼影，樛木差池倦鸟音。相对嗒然忘日夕，隔江灯火已更深。
至夷陵感题
作者：游朴
朝代：明
体裁：七言律诗

数日相从麋鹿群，轻舆忽到大江濆。楚天仍共故人月，蜀道行穿神女云。客里年颜愁自改，峡中秋色好谁分。兵厨幸有青州使，且对旗峰试一醺。
至家
作者：游朴
朝代：明
体裁：七言律诗

归来尘土梦初醒，水满溪潭草满汀。园社惊心三月燕，江湖回首五秋萤。提携自爱卢生杖，寂寞人疑杨子亭。扰扰蓬踪浑未定，徘徊空负故山青。
至家
作者：游朴
朝代：明
体裁：七言律诗

里门欲近却征车，半榻萧萧旧草庐。昔去只存三径在，今来又是十年余。杉松顿长参天色，缥帙新添插架书。俯仰有怀人不见，可堪老泪暗沾裾。
至省城
作者：游朴
朝代：明
体裁：七言律诗

三山佳态及春荣，万里归来眼倍明。逆旅惊传游子至，缘郊喜见故人迎。晴云犹似岷中色，昼浪还疑峡里声。扰扰风尘缘未断，更从渔父问南征。
舟泊龙江陈比部马参军携酒舟中
作者：游朴
朝代：明
体裁：七言律诗

江城五月燕雏飞，江上游人尚未归。目极菰蒲牵雀舫，心怜笙葛换貂衣。三山指点行难近，六代风流事已非。何处轻舟频载酒，客愁聊傍醉中挥。
苏紫溪督学邀集华盖新亭
作者：游朴
朝代：明
体裁：七言律诗

长安杯酒散如云，华盖峰头喜见君。海上犹疑三殿集，亭前细辨九星文。诸生玉拥阳春满，几局枰残永夜分。明发芝田骖鹤去，一尊仍复怅离群。
莫愁村
作者：游朴
朝代：明
体裁：七言律诗

卢家小女名莫愁，日日浓妆上饮楼。云琐远山眉妒绿，波回江水眼横秋。朝随艇子东城口，暮送王孙南陌头。长歌短舞烟尘散，只有村前汉水流。
莱芜胡大尹书来相念赋此奉答
作者：游朴
朝代：明
体裁：七言律诗

故人千里数行书，满地瑶华慰索居。为念翟公门有雀，翻怜范长釜生鱼。伏龙洞窅流云细，嘶马河澄印月虚。闻说讼庭无一事，棠阴渐欲遍郊墟。
蔡共朋虞部之淮安督舟
作者：游朴
朝代：明
体裁：七言律诗

蓟门秋色拥行旌，汉室中郎出帝京。六传新驰淮海使，三江旧识水衡名。楼船汛逐桃花集，尊酒时从桂树倾。倘记上林羁客在，飞魂不断楚云横。
蔡台甫侍御谪马邑幕史
作者：游朴
朝代：明
体裁：七言律诗

一封未许彻宸聪，万里投边惜去骢。空使士林传谏草，肯怜宦迹逐飘蓬。人间未办函牛鼎，塞上聊看失马翁。拂拭芙蓉光照室，凭君西去倚崆峒。
虎跑寺观东坡墨迹
作者：游朴
朝代：明
体裁：七言律诗

为厌缁尘涴素裾，缘萝远觅野僧居。千山境绝猿吟处，万斛泉流虎跑余。林际尚传茶鼎在，石间犹似墨痕初。苏公去后游人少，磴道苔深古木疏。
行役
作者：游朴
朝代：明
体裁：古风

驱马上高山，山高欲近天。及到山巅上，更有山在前。高山岂有尽，客行良可怜。
袁文谷尊人为渤海守州人祠之又以乡评祀于淮海
作者：游朴
朝代：明
体裁：七言律诗

朱蟠当日颂循良，月旦余风韵更长。渤海重看龚氏治，淮阳复有郑公乡。芳祠两地蘋蘩合，遗事千秋竹帛光。食报流辉曾未艾，象贤今已在岩廊。
袁肖海判沧州前令黄岩佐襄阳谪今官
作者：游朴
朝代：明
体裁：七言律诗

除书复捧向沧州，潦倒新恩怆旧游。天姥双凫元自远，岘山片石为谁留。十年射策还今日，一曲离歌况暮秋。欲解佩刀情已结，翻怜去雁逐征辀。
西城新居
作者：游朴
朝代：明
体裁：七言律诗

儿曹卜宅近西墉，越客归来膝仅容。谩挟啚书时自校，若劳车马日相从。柴门不闭随题凤，尘榻犹存可卧龙。已办一蓑南郭外，圣恩傥许遂明农。
西宁警报
作者：游朴
朝代：明
体裁：七言律诗

西宁烽火照京西，百二河山厌鼓鼙。策士两年心欲腐，边城千里血为泥。榆关有急时传箭，枫陛无人夜刺闺。便欲狂排阊阖叫，天高瑶圃听犹迷。
观春宴有感
作者：游朴
朝代：明
体裁：七言律诗

春花已遍越江滨，土鼓初传岁事新。乍可衣裳欢稚子，敢云簪组绁闲身。何人汩没甘怀宝，举世仓黄总贵珉。物态未须深着眼，一尊且自学沉沦。
观音岩李景渠邀予同赋
作者：游朴
朝代：明
体裁：七言律诗

大士何年苦行归，果成随处辟岩扉。长江不隔人间路，邃洞应藏道者机。石髓夜凝千手相，山花春染五铢衣。闻声欲救恒沙苦，可使呻吟满近畿。
许将军请使夷赋赠
作者：游朴
朝代：明
体裁：七言律诗

长鲸簸浪荡三韩，壮士忧时发指冠。尺剑未销氛祲在，孤槎欲驾海天宽。行探虎穴扬风快，夺取骊渊照夜寒。不见当年傅介子，笑谈杯酒斩楼兰。
访袁水云
作者：游朴
朝代：明
体裁：七言律诗

问奇频过子云居，架上萧萧几束书。玄就从教嘲尚白，龙蟠谁信服为鱼。九霄寒月千门晓，一曲清商万木疏。便欲相从卜邻去，桂花应许袭人裾。
试士
作者：游朴
朝代：明
体裁：七言律诗

三度崇阳校艺程，诸生籍籍半知名。竞将彩笔干霄上，不羡黄金买赋成。挟策自矜群力屈，登坛谁使一军惊。为言努力飞龙运，早驾秋风听鹿鸣。
诚意伯祠
作者：游朴
朝代：明
体裁：七言律诗

蠖屈龙蟠欲有须，经纶草昧见雄图。风云耦合天为授，日月重开手自扶。汤相何心先就桀，汉臣遗恨失吞吴。亦知杀运关真宰，圣哲空纡济世谟。
读曾少岷集用前韵
作者：游朴
朝代：明
体裁：七言律诗

不从黄鼎试丹余，早向江阳赋索居。回首万牛争叹惋，师心易说独分疏。横戈虎穴功难赏，掩袂娥眉恨未摅。数十年来天已定，九原可作御公车。
谒后谷黄公祠
作者：游朴
朝代：明
体裁：七言律诗

肃皇末造海波腥，谁挽天河洗甲兵。养士百年无义旅，捐躯一旦是书生。挥戈许国身前语，食庙追功死后名。古木寒风凛生气，瓣香回首一沾缨。
谒舜祠
作者：游朴
朝代：明
体裁：七言律诗

虞氏南巡入九疑，抵今韶石尚遗思。两阶想像垂衣日，四岳趋跄辑瑞时。是处已归干羽舞，何年还见凤凰仪。瞻祠莫怅重华远，明世夔龙好自期。
谢绎梅使琉球
作者：游朴
朝代：明
体裁：七言律诗

千尺楼船驾澥津，九衢箫鼓震城闉。五花麟绂天章耀，万里鲸波海若驯。剑倚扶桑看日毂，槎回博望动星轮。皇华玉节珠方合，中国应知有圣人。
谭比部出巡常州
作者：游朴
朝代：明
体裁：七言律诗

朱轓初驾晓风轻，五马如龙出汉京。露冕褰帷新受宠，云司簪笔旧知名。千家罨画行歌洽，一壑风烟坐啸清。闻说洮湖梧百尺，政城端听凤凰鸣。
贡江山知泉州
作者：游朴
朝代：明
体裁：七言律诗

霓旌缥缈拂晴氛，骊唱声催曙色分。暂向甘泉辞法从，遥看闽海颂神君。刺桐花醉清源雨，荔子香蒸紫帽云。此际正宜闲草牍，倘因南雁一相闻。
费熙之初从丈人魏方伯受室粤藩去之三十五年来履其任旧署宛然也用桢伯韵
作者：游朴
朝代：明
体裁：七言律诗

秾李初芳记御轮，重来三十五回春。双辉冰玉当年润，再睹绯金此日新。方镇仍为开府长，代兴原是坦床宾。粤南胜事堪青简，看取新编传世臣。
费熙之方伯自闽迁粤过家襄事适与卜兆期合殆孝感也欧桢伯为诗有长沙八翼之句属和
作者：游朴
朝代：明
体裁：七言律诗

劳臣移镇主恩重，孝子梧楸结念浓。天上初传如綍语，山中已就若堂封。风云华柱春归鹤，剑舄玄宫夜射龙。都督八州人共艳，眠牛何处觅仙踪。
赋得双塔寺
作者：游朴
朝代：明
体裁：七言律诗

禁城西去敞禅扉，二塔亭亭峙翠微。月上珠林宵并照，春归玉笋日相依。夏庭婉娈双漦降，叶县联翩两舄飞。寂后底须留幻迹，梵王犹自说空机。
赠周山人·其一
作者：游朴
朝代：明
体裁：七言律诗

长安蹀躞共芳尘，冉冉回惊十五春。相见俱怜玄鬓改，故知敢谓白头新。袖中锦字愁漫灭，海上渔竿羡隐沦。便欲拂衣从汝去，已教人制白纶巾。
赠周山人·其二
作者：游朴
朝代：明
体裁：七言律诗

子云今喜有童乌，玄就何妨毂未朱。日月尽教柯自烂，烟波且与钓为徒。谁从门外轻题凤，我亦江东久忆鲈。此去故山元不远，扁舟可许结盟无。
赠李将军
作者：游朴
朝代：明
体裁：七言律诗

曾驾轻车蹂贺兰，归来水曲弄清湍。绿沉枪向苔中卧，黄石书犹月下看。玩世无心常隐几，忧时有发欲冲冠。生平最薄韩长孺，五百黄金遗武安。
赣州别黄太守
作者：游朴
朝代：明
体裁：七言律诗

几年西署忆追从，讵意天涯复此逢。倒载一尊随五马，不将百尺卧元龙。简书万里王程急，灯火孤舟客思浓。明发瑞江南岸上，虔台回首暮云重。
赵晋峰司理池州
作者：游朴
朝代：明
体裁：七言律诗

斗酒相逢意未偿，忍攀垂柳荐离觞。几年江海浮踪合，万里烟霄云翼长。拂袂春风生爽署，挥毫明月满华阳。贵池双鲤知多少，取次新题入帝乡。
赵清献故居
作者：游朴
朝代：明
体裁：七言律诗

数椽犹傍越江浔，肃肃清风振古今。门外更无千里马，庭前那有四知金。曾游携鹤当年郡，敢负焚香每夜心。东浙西川频下拜，一杯流水为君斟。
赵郡丞八十
作者：游朴
朝代：明
体裁：七言律诗

雄飞万里早归休，偃仰巢栖八十秋。朴在肯为文木用，宦成应与赤城游。钤山道气看同竣，蠡水词澜欲倒流。见说鹓雏毛似凤，羽人世合有丹丘。
辛卯元日
作者：游朴
朝代：明
体裁：七言律诗

春回海上�烟消，韶景相将帝泽遥。万里越裳驯白雉，几人汉殿拥金貂。自怜暮齿惭时俊，无补秋毫愧圣朝。听取南交歌咏熟，漫随《击壤》祝神尧。
辛卯岁予当入贺李景渠拟同行治装已久且约途中传炼化之术一日昼梦得句云红日绿云何处堕青天紫气忽然飞觉以语李李云紫气忽飞正是吾二人行兆尔既而李不果行始知其解因足成之
作者：游朴
朝代：明
体裁：七言律诗

春风早制碧油衣，拟结仙裳谒帝畿。红日绿云垂欲下，青天紫气忽然飞。关门令尹空相候，缑岭仙人未共归。但得刀圭传要眇，不妨千里接容辉。
辛巳元日
作者：游朴
朝代：明
体裁：七言律诗

铜龙声促禁钟连，四表同瞻尺五天。夜色浓分仙掌露，春云遥接御炉烟。凤韶乍听虞廷奏，鸟道犹惊蜀国弦。南北驱驰无寸补，且从列戟祝尧年。
辞樠社
作者：游朴
朝代：明
体裁：七言律诗

三年潦倒汉江浔，一掬归心两鬓侵。却恋坛中新俎豆，时沾涕下旧衣襟。旋车日望沧州近，回首云迷郢树深。东海西荆神并王，孤儿随地守遗箴。
辞陵
作者：游朴
朝代：明
体裁：七言律诗

天书捧出护陵园，松槚葱苍觉骤蕃。王气旧蟠西楚重，星文长拱北辰尊。驱驰未展宁臣力，去住难忘总国恩。从此祾宫瞻日远，五云回首隔天阍。
过云霄别吴少渠吴驰书代送至盘陀有缁衣之赠湖海之叹赋此奉答·其一
作者：游朴
朝代：明
体裁：七言律诗

系辔邮亭日易阴，离觞已彻复重斟。情知马首行难绾，语到蛾眉恨不禁。极浦天高春岭断，临漳水合暮云深。赠君一笥回文锦，不尽悠悠此日心。
过云霄别吴少渠吴驰书代送至盘陀有缁衣之赠湖海之叹赋此奉答·其二
作者：游朴
朝代：明
体裁：七言律诗

单车缥缈度盘陀，落日寒生远水波。回首云霄疑梦寐，浮踪湖海信蹉跎。歌来白雪愁难和，眷此缁衣思转多。明发相望何处所，茫茫烟树隔关河。
过崇安分水关
作者：游朴
朝代：明
体裁：七言律诗

十年车马遍人寰，此日青牛复度关。候吏知谁占紫气，故山应自厌尘颜。浮踪未许匏同系，倦翼难随鸟共还。欲把一竿寻钓叟，沧波犹隔几重山。
过左史萧溪署中避暑
作者：游朴
朝代：明
体裁：七言律诗

四月炎蒸坐困时，相从仙署借逶迤。朱榴绿筱娟娟好，小簟疏帘事事宜。穆生不醉当筵醴，谢傅全输别墅棋。徙倚不知明月上，一天凉露沁尘緌。
过王旸谷玉介园中梅花初开一株皆红绿二种
作者：游朴
朝代：明
体裁：七言律诗

献岁先过内史家，廷梅初放数枝花。朱唇半吐飞□醉，青黛分施萼绿华。丹穴文禽联翠羽，潇湘新水映流霞。主人似爱春光艳，独折红妆对客夸。
过白云屯罗使君所置新军为诗却寄
作者：游朴
朝代：明
体裁：七言律诗

平安东出白云屯，甲仗桓桓满近村。旧垒已荒随蔓草，新军初合亘长垣。天清广野旌旂肃，日落空林鼓角喧。共道使君能拊士，春来挟纩不胜温。
过连江赠吴容所司马时司马四征不起
作者：游朴
朝代：明
体裁：七言律诗

九重旰食念苍生，束帛满车络绎迎。渭上熊螭频入卜，海中鸥鹭未输盟。二疏犹费都门张，安石终惭小草名。何似羽仪天汉外，弋人无处问鸿冥。
过邹龙望生祠
作者：游朴
朝代：明
体裁：七言律诗

平沙回障海门深，棠树葳蕤处处阴。露冕十年留宦辙，芳祠两地见民心。庚桑俎豆当年祝，廉范歌谣载路音。有客祠前频矫首，云生五岭独沉吟。
送任云门侍御还越
作者：游朴
朝代：明
体裁：七言律诗

马首东西怅去违，梁山秋色逐人归。十年耿耿心期在，一日匆匆面会稀。峡里惊澜疑世路，天南芳草袭春衣。似闻宣室方前席，莫过湘江问楚累。
送傅少岩巡按贵州
作者：游朴
朝代：明
体裁：七言律诗

颖国流风不乏贤，如君文采自翩翩。殿中日照宫花绣，柱后风清贵竹烟。谏议旧持金马节，西南重拟白狼篇。幨帷驻处应相忆，可少缄书过雁前。
送刘成山教授汝宁兼寄祁太守
作者：游朴
朝代：明
体裁：七言律诗

殿前作赋欲淩云，壮气翩翩自不群。骏市未酬千里足，龙渊空抱七星文。黑裘落莫长安道，绛帐逡巡汝水濆。五马使君能爱士，三鳣看尔吐奇闻。
送卢冲寰之祁州
作者：游朴
朝代：明
体裁：七言律诗

万里青霄羡早骞，文章谁不愧卢前。一麾出领州如斗，五马争看吏是仙。柳合滹沱春水泮，棠垂危渡午阴偏。亦知衙散垂帘昼，尚忆廷中结袜年。
送原尹考满还邑
作者：游朴
朝代：明
体裁：七言律诗

二载弦歌潞水濆，歌声上彻九阍闻。孔门原宰推高第，汉吏文翁自不群。几处棠阴连绿野，双看凫影入青云。情知百里淹贤路，且为苍生借使君。
送吴汝嘉之桂藩便道归省
作者：游朴
朝代：明
体裁：七言律诗

南陌春风杨柳黄，依然琴鹤傍归航。舞衣久系高堂念，行啸重看故里光。地入九疑云色异，天回八桂木华香。青霄雨露均沾洒，莫谓炎州是瘴乡。
送安云衢训福安
作者：游朴
朝代：明
体裁：七言律诗

执经当日共桥门，燕市重逢又别樽。二十年光惊去毂，八千云路怅飞幡。绛纱喜近枌榆社，明月长依苜蓿村。一去故园芜没久，送君南望欲销魂。
送寮长陈象川守重庆兼怀郡中旧游
作者：游朴
朝代：明
体裁：七言律诗

汉廷仙尉赋西征，叠鼓鸣钲出上京。丹笔几年明法署，朱轓千骑拥专城。娥眉月入清溪满，巫峡春回锦浪生。长记郡斋投辖处，送君吟望不胜情。
送张公子还四明乃翁方入觐·其一
作者：游朴
朝代：明
体裁：七言律诗

凤毛矫矫西南飞，阿阁亭亭东去归。海上近临三岛阙，日边遥恋五云晖。共怜丹穴多奇产，好趁清时早览辉。我亦沧洲烟外翼，因君怅望旧鸥矶。
送张公子还四明乃翁方入觐·其二
作者：游朴
朝代：明
体裁：七言律诗

岷江万里东南流，公子翩翩怜壮游。结束一朝还故国，知交四海生新愁。大儿今见孔文举，有父昔之张益州。即看排风接趐起，篱间斥鴳空啁啾。
送张公子还四明乃翁方入觐罗闻野侍御按陜西回为其尊人及二母寿·其一
作者：游朴
朝代：明
体裁：七言律诗

迎晖堂上绚朝曦，车马联翩婺水涯。绣黼共看排阖日，烂衣自爱过庭时。西关气返青牛驭，南极光分紫凤蕤。欲识大年何处问，皂囊字字五千词。
送张大兄
作者：游朴
朝代：明
体裁：七言律诗

君家兄弟眼中希，并有雄名动帝畿。三寸舌存冯轼掉，九重恩溥赐金归。沧江渺渺烟波远，易水萧萧雨雪霏。乌鸟情深回翅急，雁行应自惜分飞。
送张汶川长史还汶上
作者：游朴
朝代：明
体裁：七言律诗

一琴萧索陇州来，楚醴时从江阁开。上谷甘棠传旧咏，锦官老柏入新裁。曳裾未遣逃名累，操瑟终牵负俗才。前辈风流今好续，齐南鲁北去徘徊。
送朱任斋审决江南因归温清省觐
作者：游朴
朝代：明
体裁：七言律诗

蓟门秋色入征騑，行道争看昼绣归。法从相将丹笔去，乡心先逐白云飞。清源水暖黄鱼美，紫帽烟深绿笋肥。君有王程须在念，莫因彩服恋庭闱。
送朱可大判汝州
作者：游朴
朝代：明
体裁：七言律诗

南风拂拂引飞旌，折角朱云出汉京。去矣行吟临汝岸，谁其坐啸古梁城。崆峒好问轩辕迹，楚郑无须别驾名。尊酒重论何日是，佩刀欲解不胜情。
送朱缉泉还九江
作者：游朴
朝代：明
体裁：七言律诗

风吹锦水碧粼粼，相送江头倍楚辛。芳草欲迷离袂色，飞花还拥属车尘。由来白雪难为调，此去青山不负人。归向柴桑问三径，孤松五柳不胜春。
送李君实避地去郢东游
作者：游朴
朝代：明
体裁：七言律诗

黄袜青鞋蹑紫氛，轩轩孤鹤在鸡群。遍游域内方知我，独立江头忍送君。说剑无忘新侠客，逢人休说故将军。楼船近出清东海，好向鲸波夺上勋。
送李座主参藩河南
作者：游朴
朝代：明
体裁：七言律诗

遥分密勿丝纶诏，暂辍承明供奉班。草疏名高青琐在，薇垣星丽紫霄间。大河春水千家润，嵩少晴云尽日闲。独有依依门下士，绛帷望望不堪攀。
送李承露文学赴清河
作者：游朴
朝代：明
体裁：七言律诗

三年锦里挹清尘，燕市行歌重怆神。客路惊看玄鬓改，离亭忍对绿尊频。雄飞合在青云上，小隐聊分绛帐春。洺水阴山多啸咏，新篇应及倦游人。
送杜大行使河南
作者：游朴
朝代：明
体裁：七言律诗

绯袍绿鬓映朝行，袖捧天书下玉堂。入洛重看枚叔简，还家不数买臣章。星槎醉泛梁园月，昼锦浓薰御苑香。同学少年争接席，肯云裘马有辉光。
送林南山还里二首·其一
作者：游朴
朝代：明
体裁：七言律诗

十年郎署惜盘桓，神武门前忽挂冠。退向急流谁最勇，愁闻行路古来难。江头自买朱公棹，海外行添任叟竿。傥上三山看朔雁，无忘系帛到长安。
送林南山还里二首·其二
作者：游朴
朝代：明
体裁：七言律诗

羊肠已熟世途颇，一笑归兮鬓未皤。白璧谩云吾道是，青山转识主恩多。翟公门在堪罗雀，内史书成足换鹅。若过田间逢醉尉，不须嚄唶问前呵。
送林绍木博士之福州
作者：游朴
朝代：明
体裁：七言律诗

彤云散色映临轩，捧得除书近故园。诸士共欢新授席，三山犹记旧环门。几年夜雨韦编冷，此日春风绛帐温。执戟尚怜同社在，可堪愁绪对离樽。
送汤义仍授南太常
作者：游朴
朝代：明
体裁：七言律诗

金陵亦是汉西京，君去应专作者名。长信旧传司马赋，奉常新拜叔孙生。三山落日移吟舫，六代流风入醉觥。惆怅同心不同往，暮云空傍大江横。
送沈观瀛得请奉母南还
作者：游朴
朝代：明
体裁：七言律诗

长安秋色拂征旂，乞得君恩下禁闱。季子笑携金绶去，安仁欢奉板舆归。江行生鲤看双跃，天外冥鸿羡独飞。回首九霄犹咫尺，斑襕舞处转依依。
送淡泉裴年兄得请归省·其一
作者：游朴
朝代：明
体裁：七言律诗

荣命新传出禁扉，寸心先逐白云飞。宫中特赐黄金寿，道上争看彩服归。行处使星惊负弩，谁家卿月照重闱。临汀天半千年石，到日春风好振衣。
送淡泉裴年兄得请归省·其二
作者：游朴
朝代：明
体裁：七言律诗

主眷从容赐沐初，画车行望里门趋。承欢日月谁堪换，矫首云霄思转纡。青琐几年三殿疏，天闲万队五花驹。知君未厌承明直，黼扆宵衣念正劬。
送王华原令嘉善时浙西方有饥寇之警
作者：游朴
朝代：明
体裁：七言律诗

玉阶光映五云红，金虎符分百里雄。舞合桑林方闵雨，斤从郢匠自成风。嘉禾行纪吴年瑞，槜李还收越士功。利器由来盘错试，莫因时事却忡忡。
送盛宗阳南还兼寄吴麟洲
作者：游朴
朝代：明
体裁：七言律诗

斗酒冯将慰礧峨，不堪愁耳近骊歌。悬心海国云千里，执手天涯日几何。去路杨花春欲暮，满江桃雨水方波。到家吴质应相问，近迹参辰恨较多。
送缪至田还山阴
作者：游朴
朝代：明
体裁：七言律诗

抱得春怀郁未平，江头忍复送君行。望中芳草依依远，天外浮云冉冉轻。镜水于今归贺监，剡溪何日访王生。吴钩未解心先结，月下离尊手自倾。
送谢绎梅光禄使晋藩哀册
作者：游朴
朝代：明
体裁：七言律诗

仙使新衔帝命哀，霓旌西指晓氛开。云中节并双星入，天上槎应几日回。三晋河山惊洒翰，百年萍梗惜离杯。长安不忘同怀客，早晚飞鸿系字来。
送郑司训
作者：游朴
朝代：明
体裁：七言律诗

朝散逡巡下玉墀，駪駪去骑趣歌骊。分携共惜杨花暮，归去新尝荔子时。海上诸生传笥业，天涯游子动乡思。及门故友应相问，为语萧疏鬓已丝。
送郭梦菊按察广右回忆益州讲业不胜怆然赋此
作者：游朴
朝代：明
体裁：七言律诗

使节翩翩拥汉槎，南浮五岭即君家。主恩重借褰帷宠，士论同归藻衮华。此去风云生八桂，向来山斗尚三巴。锦官回首环桥日，牵引离心未有涯。
送陈子江训延平时余亦将南征拟过剑津一醉
作者：游朴
朝代：明
体裁：七言律诗

东风吹雪涨新波，结驷临流奈别何。望断飞帆南去尽，心惊征雁北来多。九华桃李春方满，双剑风雷夜不磨。到日芹香初酿熟，津头应和醉时歌。
送陈少坡教嵊县
作者：游朴
朝代：明
体裁：七言律诗

早年文采擅词场，湖海归来鬓未苍。一命暂为秦博士，诸生争识汉中郎。斗间夜色蟠龙气，越绝春风满鳣堂。千里相思难命驾，梦魂时上剡溪航。
送陈文溪比部出守处州
作者：游朴
朝代：明
体裁：七言律诗

几年偃蹇白云曹，一日联翩皂盖高。方国旧推东越长，天池新徙北溟毛。诗成丽水波增媚，剑入龙泉气并豪。何限春光随露冕，风尘可复忆同袍。
送陈直吾莘野二仲南还
作者：游朴
朝代：明
体裁：七言律诗

潞河垂柳叶初凋，万里归云逐去�。乡梦已先流水到，客愁渐近故山消。青霄秋并双飞翼，沧海寒生六印潮。墙角短檠休便弃，君家业擅五车饶。
送陈笔山守永昌
作者：游朴
朝代：明
体裁：七言律诗

朱幡摇曳出明光，郁郁犹含汉署香。旧草尽传都水使，新符雄压夜郎王。千山暝色啼猿合，万里春风去马长。诸葛遗民应聚语，于今重见使君良。
送陈荆山给谏谒归
作者：游朴
朝代：明
体裁：七言律诗

知君亦未厌承明，回首沧洲却有情。鸾掖几年焚谏草，鹏池六月息遥程。行边柔绿怜芳杜，到日轻红擘侧生。自笑陆沉头欲白，故园归梦眇难成。
送陈象州恤刑云贵
作者：游朴
朝代：明
体裁：七言律诗

玉节新持出未央，遥从北极问南荒。行看律变青阳吹，坐见盆垂白日光。春入昆明灰自暖，风回贵竹瘴为乡。一封入奏天应笑，即有金鸡下夜郎。
送陈豫庵之济宁州·其一
作者：游朴
朝代：明
体裁：七言律诗

总角才名五十秋，蹉跎聊尔一监州。干牛有气时难识，汗血为驹晚见收。四载禹功留马夹，千年鲁史系麟丘。屏星到日探遗迹，何恨雄心付胜游。
送陈豫庵之济宁州·其二
作者：游朴
朝代：明
体裁：七言律诗

三载长安共素襟，连床风雨几宵深。狂来漫击高生筑，舌在宁论季子金。尺檄忽催游子驾，绨袍欲折故人心。金山卢水遥相望，犹有飞鸿早暮音。
送韩比部若韦知河南府
作者：游朴
朝代：明
体裁：七言律诗

十载金闺对夕郎，朱轓一日烂朝光。恩分湛露归方岳，笑领香风下洛阳。骏业应同嵩少起，离心欲共涧瀍长。风霄不忘连床约，时望飞鸿入帝乡。
送高春台判靖州兼寄李浡泉太守
作者：游朴
朝代：明
体裁：七言律诗

上佐温纶下紫宸，渠阳欢睹倅车新。雄飞初试双凫远，别驾平分五马春。楚峒风烟开瘴疠，沅江兰芷撷芳辛。郡侯况复逢元礼，即看龙门接要津。
送黄参知入贺黄旧理刑越中
作者：游朴
朝代：明
体裁：七言律诗

挟策登朝三十秋，一麾重拥越江舟。石羊来觅黄初起，竹马争迎郭细侯。未使十州瞻露冕，还将三祝献宸旒。波臣近有朝宗念，金鉴微忠愧未酬。
途次接李本宁太史诗翰纻绣之惠赋荅
作者：游朴
朝代：明
体裁：七言律诗

云杜烟深望欲迷，碧山如幄护幽栖。东方早岁辞金马，纪渻何年似木鸡。缟带忽从行处赠，练裾不得醉时题。持归芸室光生怪，应有仙人夜策藜。
遇宋柏亭同年于黄梅席上口占为别
作者：游朴
朝代：明
体裁：七言律诗

梦后空怜共帝乡，风云歧路两茫茫。五年老我愁多事，一日逢君喜欲狂。江上不堪摇落候，酒边仍是别离觞。多情宋玉应悲绝，楚蜀关山各断肠。
邢子愿巡河东
作者：游朴
朝代：明
体裁：七言律诗

汉使初理阙下轮，幨帷随处说风神。河东六月清霜早，池上千家绛雪春。文学不烦盐䇲议，明廷争拟谏书新。草间孤兔宁须顾，欲向沧波问逆麟。
邹南皋给谏谪留都
作者：游朴
朝代：明
体裁：七言律诗

兰佩萧萧去禁庐，天南谁复伴离居。屈平才返行吟泽，贾谊仍伤痛哭书。万里浮云迷故国，三山落日驻征裾。醉乡最是逃名地，且傍秦淮问曲车。
郑盘石司训松溪
作者：游朴
朝代：明
体裁：七言律诗

词藻翩翩郑广文，笔花常入梦中新。鹢飞宋土应难进，骏市燕台定孰真。三策倦投黄阁午，一经归拥绛纱春。明年梓里贤书献，定有松溪席上宾。
郡守曾景默集一览亭亭为高皇驻跸处景默建亭竖碑其上
作者：游朴
朝代：明
体裁：七言律诗

一览亭前酒一卮，风云想见驻师时。牧宫义旅初征葛，白水真人始破眉。草木只今犹敌忾，乾坤从此渐清夷。使君有笔如欧史，丰乐重磨十丈碑。
郢上诸公结祠坛于樠山奉先子为宗盟而俎豆焉不肖孤往拜坛下感而有述
作者：游朴
朝代：明
体裁：七言律诗

海上幽栖本避名，吟成《梁甫》亦何情。那知长夜修文后，犹主阳春和曲盟。卷里墨花疑自结，坛前带草为谁生。遗孤稽首瞻依处，独把新笺涕泗横。
郢中诸公为半榻图咏见示奉荅
作者：游朴
朝代：明
体裁：七言律诗

半榻生绡黯自看，天风何处送飞翰。乍闻郢曲惊春雪，满把隋珠照夜寒。直与山林回景耀，却为岵屺助汍澜。只应什袭供珍玩，欲报琼琚觉已难。
郢士民追送至京山应城道中兼投碑刻
作者：游朴
朝代：明
体裁：七言律诗

宵征蓐食戒归轩，黄发青衿夹毂奔。往日尘埋徐孺榻，行时客满翟公门。谁云贵贱交情见，自觉浑庞直道存。疏薄曾无分寸补，真惭双碣列江源。
金存庵老师霞举楼席上口占
作者：游朴
朝代：明
体裁：七言律诗

一去门墙三十秋，重瞻杖舄念悠悠。依然孺子当年榻，更上元龙此日楼。绪论难穷攻木秘，玄言已遂饮河求。自怜行役随蓬转，明发仍牵去住愁。
钟□字明府再集鳌塔寺
作者：游朴
朝代：明
体裁：七言律诗

金轮新结大江隈，绮席重开去棹回。倒影青莲交烂熳，中天丹岭并崔嵬。清歌欲唤潜虬起，胜观疑从灵鹫来。地主多情能醉客，飞觞夜洒雨花台。
铁少山司理奏最貤封其母是年适六旬也持轴索题
作者：游朴
朝代：明
体裁：七言律诗

宝婺祥光夜四垂，翩翩宠命下彤墀。碧鸡坊射龙章赫，青雀书传象服宜。锦水时将双鲤鲙，瑶池日御九霞卮。岁星欲识今谁是，但看蟠桃熟几枝。
长安秋思
作者：游朴
朝代：明
体裁：七言律诗

柳瘁槐疏秋已阴，长安寒色薄重衾。鸡声落月还家梦，象魏中天恋阙心。东海鱼竿思放艇，西凉羽檄欲沾襟。怀中疏草将漫灭，对仗迟回意转深。
闰九月偶题
作者：游朴
朝代：明
体裁：七言律诗

寒威入枕晓霜稠，拊髀空惊日月流。官似黄杨仍见闰，情如芳草已先秋。怀人天外看鸿度，招隐山中梦鹿游。萍水浮踪元不系，朝簪何事未堪投。
闻朱明虹改潼关之命
作者：游朴
朝代：明
体裁：七言律诗

梁园白雪赋新裁，又报函关紫气回。万里风云凭指驭，三秦豪杰入招猍。共看剑色封鲸观，不说箫声到凤台。太白西头元鸟道，衔书早晚益州来。
闻蝉
作者：游朴
朝代：明
体裁：七言律诗

一叶庭梧早报秋，寒螀嘒嘒助萧飕。似怜游子鸣孤寂，共惜浮踪诉滞留。疏柳阴中催急景，斜阳影里韵闲愁。年来玄鬓时看短，为尔旋添素雪稠。
阳逻团风舟中大雪
作者：游朴
朝代：明
体裁：七言律诗

寒风吹断绿杨枝，飞雪霏霏四望迷。冻合蛟龙幽壑闭，光连江汉远天低。孤舟欲作蓑翁伴，千里难寻剡客溪。东去竹楼堪一醉，不知谁为白衣携。
陈世勉自留都观察阆中寄赠三首·其一
作者：游朴
朝代：明
体裁：七言律诗

十年潦倒凤凰城，千骑骖驔鸟道行。揽辔共看陈仲举，檄书应似马长卿。怀人月到峨眉白，奉使星占□部明。江海相望天万里，飞鸿何日度南衡。
陈世勉自留都观察阆中寄赠三首·其三
作者：游朴
朝代：明
体裁：七言律诗

怜君建节向嘉陵，十载浮踪记昔曾。白水鸥迎春放棹，锦屏鸦散夜游灯。中天绛节寻常见，万丈丹梯几度登。回首飘蓬劳梦寐，欲垂骢马度崚嶒。
陈世勉自留都观察阆中寄赠三首·其二
作者：游朴
朝代：明
体裁：七言律诗

游遍三山复七盘，图南此日快飞翰。诗留白下应传诵，路入青天未觉难。杨子原通巴字水，僰人争候惠文冠。双旌早晚经鱼复，试向孤城问永安。
陈培所职方参知湖广
作者：游朴
朝代：明
体裁：七言律诗

长安春尽夏云生，冉冉光浮岳使旌。湖上山川新借色，禁中颇牧旧知名。十年密勿边城疏，万里风流江汉情。屏翰也应从暂借，使君元未厌承明。
陈必亨需次王官淹滞京国为诗招之
作者：游朴
朝代：明
体裁：七言律诗

马走鹑居十二秋，凤翔落尽黑貂裘。楚筵醴酒浑忘设，梁苑词人含倦游。末路多歧难着足，深山何物不销忧。清泉白石俱□悉，洗其彼□事事幽。
陈文溪使淮南虑囚便道还里
作者：游朴
朝代：明
体裁：七言律诗

使君云幰拥星轺，手捧丹书下紫霄。清鉴并悬淮浦月，英声先撼广陵潮。旧都再睹双龙钺，故里争看驷马桥。十载沧洲劳梦寐，因君魂去不堪招。
陈豫庵闻添孙之喜走贺一首
作者：游朴
朝代：明
体裁：七言律诗

帝里秋风气未苏，孙枝遥报发新梧。武夷梦入怀中玉，沧海光先掌上珠。云路方腾騕袅足，朝阳日长凤凰雏。明年归锦牵裾迎，会割庭甘捋祖须。
陈锦衣母淑人十月一日寿辰
作者：游朴
朝代：明
体裁：七言律诗

十月蓂开应小春，东皇有意共生辰。千年胜约传青鸟，五色班衣舞玉麟。紫禁近依云彩丽，金茎长挹露华新。宾筵拼却如泥去，为爱芳芬孟氏邻。
陛辞赐燕
作者：游朴
朝代：明
体裁：七言律诗

君王犹念远臣劳，别殿重开宴席高。金露寒凝沆瀣液，玉盘暖割尚方庖。坐看曙影移仙仗，起拂天香满使袍。独望衮衣无路觌，空随燕雀恋旌旄。
陵祀回同谢汉甫游碧云寺欧祯伯贻诗见怀
作者：游朴
朝代：明
体裁：七言律诗

窅窕禅宫驻碧云，朝陵回辔蹑清氛。高天欲接丹梯近，落日遥看紫气分。欧冶不教龙剑合，谢宗犹傍凤毛群。山中已听钧天乐，却笑人间那得闻。
隆中半榻图成感述·其一
作者：游朴
朝代：明
体裁：七言律诗

南阳当日手诛茅，拟迹隆中似更幽。高卧已无闻达念，躬耕元为旨甘谋。庞公拜处风犹古，《梁甫》吟成韵尚留。长有烟云依半榻，至今人指伏龙楼。
隆中半榻图成感述·其三
作者：游朴
朝代：明
体裁：七言律诗

山中栖迹类逃名，谁识人间孝子情。本为高堂图色养，故从邻父学躬耕。结庐地胜符前哲，寝苫哀深瘁此生。万古云霄同一羽，不堪凄断夜鹃声。
隆中半榻图成感述·其二
作者：游朴
朝代：明
体裁：七言律诗

龙卧幽踪未易寻，草庐深结白云岑。端居不画三分策，孝养何殊二表心。淡泊自明高士志，开诚犹使里人钦。山头手植参天树，已似祠前古柏森。
隆中半榻图成感述·其五
作者：游朴
朝代：明
体裁：七言律诗

一着尘鞭不自由，天涯目断故园愁。鹿门有业翻蓬累，鱼水何时只浪游。长折驿梅悲筚簬，每从祠柏念松楸。关山路失终难定，屺岵图成泪未收。
隆中半榻图成感述·其六
作者：游朴
朝代：明
体裁：七言律诗

半榻山中閟白云，孤儿何处仰遗芬。蜀西几堕啼鹃泪，冀北空随市骏群。明志未能光往烈，鞠躬无术愧前闻。尘途扰扰成何事，日把生绡对落曛。
隆中半榻图成感述·其四
作者：游朴
朝代：明
体裁：七言律诗

缪从群少学驰驱，回首隆中日月疏。北阙滥分金马署，南阳空忆卧龙居。一犁芳垄烟霄外，半榻遗编梦寐余。指点丹青认幽躅，白云何处是吾庐。
雨泊姑苏有感
作者：游朴
朝代：明
体裁：七言律诗

一叶轻舟傍古城，孤灯相对客心惊。万家莫杵催霜色，半夜寒钟送雨声。往事空存游鹿迹，来人徒有羡鱼情。闻鸡起促南归棹，莫问区区世上名。
雪中访邹孚如不遇以诗见投赋荅
作者：游朴
朝代：明
体裁：七言律诗

肃穆清时倚鉴衡，归来却扫罢逢迎。南州难下幽人榻，北斗元高吏部名。卧稳不知春雪拥，诗来但觉夜珠明。蓬山咫尺仍千里，弱水茫茫恨未平。
韩封君友兰寿诗
作者：游朴
朝代：明
体裁：七言律诗

抱瓮江头自灌园，丝纶日荷九天恩。蕙兰老去长为友，桃李春来尽在门。池上凤毛依日月，枕中鸿宝秘乾坤。大官珍膳年年锡，相伴南山作寿尊。
韩麟洲三守觐毕还州
作者：游朴
朝代：明
体裁：七言律诗

蓟门新柳散晴烟，缥渺双凫下九天。吏治共推韩长最，主恩重借寇君还。马前惜取莺花暮，海上携归雨露偏。自笑风尘疲执戟，离亭系辔意茫然。
韶州七夕李景渠大参夜集李传柱史邺侯之术
作者：游朴
朝代：明
体裁：七言律诗

芙蓉江上暂维舟，河渚惊回鹊渡秋。尘驭几时陪控鹤，流槎何处问牵牛。一庭斜月中宵影，万叠遥山半醉眸。已傍真仙传閟术，不教磊砢入乡愁。
题吴莲翁西园别业
作者：游朴
朝代：明
体裁：七言律诗

胜选长林近郭门，烟云偏傍几家村。一尊绿酒柴桑径，五亩青山涑水园。莺燕每归迷社日，鸡豚频数散朝暾。偶来停骑垂杨暮，细认平沙杖屦痕。
题朱次夔草堂
作者：游朴
朝代：明
体裁：七言律诗

投传归栖越峤青，草堂谁勒北山铭。冥鸿已刷层霄羽，雏凤方修五色翎。春径蓬蒿妨倒屣，夜窗藜火助传经。客来相对如泥去，不遣傍人笑独醒。
题杨肖韩书室
作者：游朴
朝代：明
体裁：七言律诗

越秀山春黛色开，山椒小筑读书台。临池洒翰神为水，绕径看花手自栽。案上椷多《招隐》赋，门前客是问奇来。清朝麟凤无遗网，莫谓山斋可凿坏。
题灵璧侯汤世隆贞慈寿卷
作者：游朴
朝代：明
体裁：七言律诗

帝里晴开寿域新，侯门掩蔼不胜春。红巾何处传青雀，彩服谁家舞玉麟。杯近南山还比节，筹添东海欲生尘。宾筵更觅长年祝，带砺盟书世自珍。
题郑一所逸德龙光卷
作者：游朴
朝代：明
体裁：七言律诗

抱璞衡门道故尊，自珍束帛贲丘园。无人载酒寻玄室，有子垂绅作国藩。凤翥云霄三锡命，龙光日月九重恩。欲知通德流风远，玉树于今实正繁。
题黄尚书郎寿母卷
作者：游朴
朝代：明
体裁：七言律诗

高堂燕喜照春明，八座流风四海倾。白发尚存絺葛服，青云重见锦衣荣。阙下未遑将母念，尊前何恨倚门情。亦知海屋欢无极，彤管方书奕叶名。
风度楼
作者：游朴
朝代：明
体裁：七言律诗

风度楼高入碧霄，开元相业此遗标。独忧宗社谁堪仗，一去荆州竟莫招。仙客未除金鉴蚀，胡儿不断玉环妖。君王空有西川念，岭外孤臣骨已销。
饮王旸谷参知玉介园二首园枕华盖太玉山椒王右军墨池在焉·其一
作者：游朴
朝代：明
体裁：七言律诗

求羊径转翠微间，行处窗开面面山。万木阴森环圃合，群芳缭绕曲庭闲。鱼忘濠濮俱非我，石到平泉更不顽。宴坐嗒然迷去路，焉知林外有人寰。
饮王旸谷参知玉介园二首园枕华盖太玉山椒王右军墨池在焉·其二
作者：游朴
朝代：明
体裁：七言律诗

墨池旧染黄庭翰，华盖新开白玉扉。碧巘尽从天外至，绿云时绕榻前飞。行穿疏竹疑千亩，手植高松忽数围。莫怪东山慵不起，一杯相对已忘归。
马湖张司马迎养其母不至遂弃官归壮而赋此送之
作者：游朴
朝代：明
体裁：七言律诗

万折嵚岑鸟道开，何人独向急流回。旧闻徐庶辞刘去，今见王阳返驭来。彩缆逐波春滉漾，班衣映锦昼徘徊。圣朝孝治方虚席，未许罗山便凿坏。
魏衡宇自叙南来会邀登太慈阁有诗见贻赋此酬之
作者：游朴
朝代：明
体裁：七言律诗

万里长风吹鬓来，数枝寒菊傍人开。乡台仍向天边望，游客新从海上回。共倚修阑延暮照，更传佳句壮秋杯。独怜高调谁堪和，自古阳春属楚材。
黄化之擢云南参政
作者：游朴
朝代：明
体裁：七言律诗

十年五岭敝征袍，更向南中拥节旄。汉使旧传金马重，昆池行抚石鲸高。歌闻槃木天垂尽，师渡泸江地不毛。六诏只今勤旰食，大夫莫赋北山劳。
黄宪使招游七星岩与沈方伯李少参罗督学同游次徐宪伯原韵
作者：游朴
朝代：明
体裁：七言律诗

何年星化石还留，万壑千岩独擅幽。云窦参差通碧落，晴湖缭绕护丹丘。来从霄汉浮槎使，归泛沧瀛弱水舟。已向仙家餐玉去，肯随人世问蜉游。
黄宪使水亭新成诸公小集因泛舟游诸洞
作者：游朴
朝代：明
体裁：七言律诗

水亭宛转水中央，石色波光竞入觞。只讶蜃楼浮日紫，又疑鳌海驾山苍。清波暮起鱼龙舞，碧汉春看燕雀翔。相对嗒然迷出处，不知身已在慈航。
黄对兹给谏左谪永丰
作者：游朴
朝代：明
体裁：七言律诗

边庭何事日惊尘，去国翻悲叩阙辰。本为九重分拊髀，敢云孤愤快批鳞。霜寒楚泽迟吟棹，雪满燕山拥逐臣。宣室即看前席对，不须投赋问灵均。
黄州杨大守一中招集定惠院夜观海棠
作者：游朴
朝代：明
体裁：七言律诗

临江古榭敞华觞，共把新灯照海棠。胜地每为名士主，幽花仍是昔时装。相逢剧语千秋感，自诧当歌一夜狂。去住蓬科怜不定，寸根千里笑飘扬。
黄州遇张郡丞相与谈话蜀事别去
作者：游朴
朝代：明
体裁：七言律诗

青天鸟道共三年，回首风烟一惘然。双旆苍茫江上合，一袍惊喜梦中怜。相看容鬓秋初入，圣语心期月并悬。把袂匆匆仍远去，生憎流水竹楼前。
黄竹楼留守自郢讯至奉荅
作者：游朴
朝代：明
体裁：七言律诗

归来海内日徜徉，之子犹然滞楚乡。末路相看嗟鸟尽，后车未载困鹰扬。歌传郢雪还谁和，佩有江兰秪自芳。莫向人间争皂白，鸡虫得失本茫茫。
黄苍岳改官闽藩
作者：游朴
朝代：明
体裁：七言律诗

蓟门卮酒重歌骊，闽海新承宠命时。历块岂应淹骥足，入宫元自妒蛾眉。西来短剑冲星冷，南望长天去鸟迟。故里蓬蒿芜没久，看君河润到冲茨。
黄鹤楼公宴感成
作者：游朴
朝代：明
体裁：七言律诗

水落平江秋色初，登楼忍食武昌鱼。仙人成鹤归何处，老我将雏恨有余。十六年前愁泪叠，数千里外梦魂疏。客缘未了身犹寄，渺渺烟波信所如。
齐恒省三过旅次语及南中事因纪以诗
作者：游朴
朝代：明
体裁：七言律诗

五年不见紫芝眉，江浦相看喜可知。西署旧班人是玉，南中新颂口为碑。折冲功就原尊俎，保障吁谟陋茧丝。最羡急流先勇退，此心原与赤松期。
五羊写兴
作者：游潜
朝代：明
体裁：七言绝句

夹岸芙蓉秋满汀，竹篱风刮酒旗青。船头独坐看明月，诗在坡翁海上亭。
别江夏李淩霄郡博
作者：游潜
朝代：明
体裁：七言绝句

去住真如踏雪鸿，两年情事一樽同。明朝又是思君路，黄叶溪山落照中。
寄吴上舍
作者：游潜
朝代：明
体裁：七言绝句

江城五月栋花寒，小雨轻风十八滩。白发萧骚山色里，为君惆怅独凭阑。
小亭写意·其一
作者：游潜
朝代：明
体裁：五言绝句

平沙宿雨歇，布谷呜西畦。山云白缕缕，江树青离离。
小亭写意·其二
作者：游潜
朝代：明
体裁：五言绝句

空庭深昼寂，苔色净于染。草堂人不来，竹门风自掩。
散步
作者：游潜
朝代：明
体裁：七言律诗

白头高帽青山客，胜日行吟楚水涯。宿雨野田初试犊，暖风城郭半开花。喜闻社鼓喧春舍，狂脱春衫付酒家。百亩尚馀身后健，不妨随分课桑麻。
新春久雨
作者：游潜
朝代：明
体裁：五言律诗

十日九风雨，江村气似秋。阴云接地暝，野水贴天流。破屋床床漏，空阶滴滴愁。谋生蓑笠在，长啸付扁舟。
无题
作者：游潜
朝代：明
体裁：七言绝句

竹枝萧索柘枝残，杨柳池塘怯梦寒。一曲吴歌数声橹，月明人已过长湾。
月下小酌怀李东白
作者：游潜
朝代：明
体裁：五言律诗

团团古明月，照我掌中杯。良夜苦难再，高人期不来。山川何纠缪，云树重徘徊。一别三年梦，秋风易水台。
月潭上人卷
作者：游潜
朝代：明
体裁：七言绝句

月在青天水在潭，月光潭水静相涵。一尘不到空明处，我欲无言君试参。
有所思·其一
作者：游潜
朝代：明
体裁：七言绝句

罗浮仙子鬓如鸦，烂漫行春过酒家。肠断江南又江北，晚风吹尽海棠花。
有所思·其二
作者：游潜
朝代：明
体裁：七言绝句

青楼歌舞看花时，玉色参差照酒卮。摇落东风鹧语歇，一帘香梦雨丝丝。
梅花
作者：游潜
朝代：明
体裁：七言绝句

玛瑙坡前落木风，淡烟和月夜朦胧。蹇驴踏遍湖边路，春在野桥流水东。
梦蕉亭独坐
作者：游潜
朝代：明
体裁：七言绝句

松下清风不费呼，溪边明月照人孤。数椽茅屋青山里，一幅闲云野鹤图。
江行
作者：游潜
朝代：明
体裁：七言绝句

野树冥冥花作圈，小风吹雨湿江干。谁家茅屋溪声里，门掩薜萝山色寒。
江行·其一
作者：游潜
朝代：明
体裁：七言绝句

藤花压树画冥冥，十八滩头白涨平。独棹吴船歌楚曲，满山风雨鹧鸪鸣。
江行·其二
作者：游潜
朝代：明
体裁：七言绝句

山木宠嵷啼杜鹃，唱歌打鼓下滩船。向人指点南来路，百尺悬崖一线天。
泛湖
作者：游潜
朝代：明
体裁：七言绝句

野湖春尽水如苔，风雨能容一棹来。我是莲花新博士，寄言鸥鸟莫多猜。
游仙词·其一
作者：游潜
朝代：明
体裁：七言绝句

华盖山前蹑紫霞，香风吹雨湿松花。洞门白石高于屋，再过浮丘道士家。
游仙词·其二
作者：游潜
朝代：明
体裁：七言绝句

两两青童吹紫笙，萧萧琪树起秋声。海光倒浸壶天碧，十二阑干空月明。
游明水寺
作者：游潜
朝代：明
体裁：七言绝句

石门西望树横斜，茅屋疏篱八九家。鸂鶒交交田水满，一林风雨落藤花。
独眺
作者：游潜
朝代：明
体裁：五言律诗

野风秋浩浩，落日晚依依。江入寒云尽，天随去鸟低。远意窥三楚，愁心历九嶷。空城留鹤语，千岁几来归。
竹枝歌二首·其一
作者：游潜
朝代：明
体裁：词

荷叶团团莲子香，子鱼风引藕丝长。船头花开照人面，船尾阿侬愁断肠。
竹枝歌二首·其二
作者：游潜
朝代：明
体裁：词

木兰船高水满湖，南风冉冉锦平铺。卖酒谁家杨柳岸，小姬十五惯当墟。
舟中口占
作者：游潜
朝代：明
体裁：七言绝句

篷外好山无数青，打篷时有浪花鸣。双飞白鸟出复没，拍拍满江春水生。
蕉亭闲坐
作者：游潜
朝代：明
体裁：七言绝句

鹑鸪啼倦野棠阴，漠漠茶烟白昼深。兴味如僧心似水，溪山随处是东林。
记旧
作者：游潜
朝代：明
体裁：七言律诗

竹里行厨松外楼，锦江春色记前游。蘼芜晓雨湿蝴婕，杨柳晚风吹栗留。芳草欲迷盘马地，好花偏趁少年头。醉归青琐沈沈夜，十二珠帘不上钩。
送罗浮道士
作者：游潜
朝代：明
体裁：七言绝句

罗浮道士卢复春，前身笑是黄野人。偶然失脚出岩谷，来踏洞庭湖上云。
兴田道中
作者：游琏
朝代：明
体裁：七言律诗

兴田驿路人家绕，烟火依稀出远山。蔗圃秧分疏雨外，茶烟人语乱云间。半生恋阙心空赤，五马之官鬓欲斑。独坐肩舆怀正恶，武夷遥望一开颜。
绝句
作者：湘君
朝代：明
体裁：七言绝句

吴水迢遥接楚云，瑶台清露滴黄昏。当时谁向苍梧望，休信斑斑竹上痕。
万寿寺
作者：湛会谷
朝代：明

半夜青莲映翠微，千秋台畔凤凰飞。空誇白社风流在，翻惜黄金世路非。苦海无边翻贝叶，银河有路问支矶。坐高三鼓菩提月，玉笛风前折竹枝。
题何仙姑祠
作者：湛会谷
朝代：明

载谒天姬读断碑，低回旧事至今疑。如何蜕化空遗履，尚自留题且寄诗。鸾过缑山笙有韵，鹤归华表语无期。当年赢得存仙籍，还记春冈是旧基。
登先文简钓台
作者：湛子云
朝代：明

虎门西接水连天，不尽流澌望渺然。为爱此中留砥柱，遂成小筑卧云烟。春晖钓引晴光转，秋露滴垂碧浪漩。岂羡鲈美堪作脍，坐空潭影远风前。
无题
作者：湛濯之
朝代：明

三韩当日欲全收，万里辞家报国仇。捧诏但思期灭贼，出边宁想及封侯。挥戈汶上三回捷，借箸关门两度秋。落魄归来馀一剑，壮怀今喜为君酬。
丁千兵忍庵七十寿诗
作者：湛若水
朝代：明

淮水出自桐柏山，黄河沧海汇勾连。异人义士生其间，不然往往多长年，刘安鸡犬皆成仙。又闻丁家有高士，令威野鹤相后先。只今共爨过五世，宅里已表兴让仁。今年阳月跻古稀，天高海阔闻华筵，高士高义不谢年。无疆万寿无穷传，我歌寿歌歌寿筵。
丁巳三月二十五夜梦坐化时四鼓也梦觉归寄罗念山诸同志
作者：湛若水
朝代：明

坐化不图元自在，香烟衮衮升中天。此时忘助皆无有，独觉灵根归自然。
丁巳正月十二日抱玄孙
作者：湛若水
朝代：明

我年九十二，为人祖高祖。正吉抱玄孙，天光临正午。性□不呱呱，面目已靖好。我若跻舜年，见尔志于道。立此从心根，生生不逾矩。
丁未七月二日云路七父老携酒过予水帘洞共语甚适
作者：湛若水
朝代：明

岩扉半掩水帘遮，宴坐无言到日斜。七老携壶出云路，来看岩畔落天花。
丁未元日吟
作者：湛若水
朝代：明

八十二回寒暑更，渭川同钓不同情。老夫独捲丝纶坐，坐到东溟月又生。
丁未元旦居樵立四不出关吟
作者：湛若水
朝代：明

美景与良朋，月白仍风清。出王及游衍，是谓与天行。
丁未八月十三夜枕上预留洪觉山方明谷
作者：湛若水
朝代：明

问柳随花路四千，吟风弄月有双贤。西樵住过罗浮臈，待得春风送子旋。
万治斋再见示叠韵酬之
作者：湛若水
朝代：明

萍踪不易笑相同，莫废诗筒负酒筒。丽景况逢正月半，胜游已在暮年中。绝尘拟逸三年驾，插翅犹堪九万风。寄语洛阳好年少，昔时童子化为翁。
万竹尹先生为人孝谨有似万石君建故作诗表之
作者：湛若水
朝代：明

竹石元来不必分，竹精神是石精神。若教万竹论封爵，可配当年万石君。
三凤吟赠伦白山司成送母太夫人还乡
作者：湛若水
朝代：明
体裁：古风

穗城有三凤，五色具文章。上止三珠树，百鸟惊回翔。仲氏鸣壁水，将母还离方。离方朱鸟地，昼锦同辉光。何时复来仪，圣人坐明堂。
三凤吟赠伦白山司成送母太夫人还乡
作者：湛若水
朝代：明

穗城有三凤，五色具文章。上止三珠树，百鸟惊回翔。仲氏鸣壁水，将母还离方。离方朱鸟地，昼锦同辉光。何时复来仪？圣人坐明堂。
三妇辞
作者：湛若水
朝代：明

大妇厌糟糠，中妇足粳粱。小妇何绰约，装金调玉浆。愁乐各未终，微日落阴冈。
三月二十一日游祈泽寺即席用旧韵示刘盛夏李陈谢方二王诸生
作者：湛若水
朝代：明

小寺寻春草路微，春花春日静相晖。好花到眼愁应破，真赏于人天不违。风日深林啼鸟过，晴光满院游丝飞。当时风浴缘何事，只领春香两袖归。
三月五日同曾惟馨郑世迪诸君游三山寺观白鹭洲
作者：湛若水
朝代：明

公馀静扃户，倏忽已春暮。生意尚可观，诸子扣门告。肩舆遵江曲，轧轧向何处？三山在天外，以远人莫到。如彼幽深士，不入俗眼妒。鸡鸣迅宵征，近午起风雾。将天秘神景，诫此浅士露。幽閤临长江，中洲蹇独步。吾欲观逝川，于此巢云构。
三水候送郭总戎不至二首
作者：湛若水
朝代：明

戴星出西樵，见月望三水。愁愆美人期，君命恐不俟。朔风吹船头，寒沙齧船趾。开蓬瞻停云，未忍中道已。厥明泊水涯，楼船来未来。舍舟步曲岸，登高望所怀。所怀久不至，渺渺令人猜。自古难前期，人事多好乖。
三水候送郭总戎不至二首·其一
作者：湛若水
朝代：明

戴星出西樵，见月望三水。愁愆美人期，君命恐不俟。朔风吹船头，寒沙齧船趾。开蓬瞻停云，未忍中道已。
三水候送郭总戎不至二首·其二
作者：湛若水
朝代：明

厥明泊水涯，楼船来未来。舍舟步曲岸，登高望所怀。所怀久不至，渺渺令人猜。自古难前期，人事多好乖。
三皓与黎养真瑞鸾黄慎斋民准吴藤川纯
作者：湛若水
朝代：明

养真慎斋与藤川，三皓同时及我门。八十头颅事事真，老来赤子心还存。
上唐庄旧名盘龙山村老云崔丞相有碑一通喜而赋此
作者：湛若水
朝代：明

丞相龙山片石悬，偶来卜筑定前缘。云卿千里从徐孺，旷世相知五百年。
不博驿二首
作者：湛若水
朝代：明

绝岛生修篁，无风自相拂。有果不知名，碧枝映丹实。千军金鼓震，十里羽仪趋。是我曾无事，春风鸟调雏。
不博驿二首·其一
作者：湛若水
朝代：明

绝岛生修篁，无风自相拂。有果不知名，碧枝映丹实。
不博驿二首·其二
作者：湛若水
朝代：明

千军金鼓震，十里羽仪趋。是我曾无事，春风鸟调雏。
与彭西湖典膳诗
作者：湛若水
朝代：明

无虞即鹿入林中，阮籍惟应哭路穷。行尽源头见真境，西湖歌鼓笑相逢。
与成孝子诗
作者：湛若水
朝代：明

操刀取肝时，心手两不知。一念但知亲，安知亲之肢。不识不知处，可以观天机。自兹通神明，成子其充之。
与李三洲中丞遇于巷喜不自胜吾谓喜处即道纪之
作者：湛若水
朝代：明

青说从蓝青过蓝，三洲拜我得无惭。一朝巷遇三年念，天理沛然人莫参。
与秦幼贞
作者：湛若水
朝代：明

吾闻有神马，一日能千里。历块以过都，追风飙忽耳。秦子千里驹，龙胎忽堕地。简易受道资，无言自超诣。诸侯不能友，天使不能致。卜筑从云谷，终始以为志。
与罗朝选儒能河洛真数送之端州
作者：湛若水
朝代：明

罗生肘后藏真数，阅尽诸方人已多。如我自能超六合，乾坤物外奈君何。
与苏年兄乙峰言别时乙峰报政北上予亦将南归
作者：湛若水
朝代：明

君家西北边，我家东南埏。风云偶相会，离合三十年。云生本无根，风来亦何门？变态不自由，所慰元同天。兄移北斗下，我思南斗前。同心同广居，东西南北人。
与衡州守冯南滨
作者：湛若水
朝代：明

廛地新占天柱峰，今人冷淡古人同。黄堂已有陈蕃榻，白屋无能孺子风。
与郑伯兴朱守中余子华昌平道中遇风
作者：湛若水
朝代：明

朔风吹广陌，回合野晴微。我马亦已瘏，与君同驱驰。驱驰竟何适，无事信多岐。道胜境斯惬，情旷途自夷。况与三益友，同行得所师。共励淩风节，勿使愿相违。
与郑孔新
作者：湛若水
朝代：明

孔新爱我字，字者心之画。心苟有神妙，不画亦自得。由画以得心，立造神妙域。氤氲初沐时，太和未鸟迹。吾欲斩茅根，同子坐端默。
与韶守
作者：湛若水
朝代：明

里奚非智士，公奇为忠臣。何期数载下，共沐新主恩。入疆问贤守，高宴具前陈。忧馀发孤笑，痛定说酸辛。晴祠拜舜日，愤惋吊荒坟。愿持精一学，献之重瞳君。
丕礼驿夜坐
作者：湛若水
朝代：明

路驰心有往，俗忤气屡发。蛮貊苟可行，笃敬功尚缺。悠悠卧虚馆，咄咄书空札。惕然发深省，揽衣坐㵳泬。夜久空宇澄，三籁俱已灭。
丙午九月十二日新定仰辰台同周自正郑孔新谢振卿扳跻登望浩歌而归
作者：湛若水
朝代：明

仰辰台上仰辰游，一曲歌声彻九州。感得圣恩深似海，外臣早许作巢由。
丙申十二月七日偕文明府汤县博伍太和诸友同游娥眉山莲花洞有作
作者：湛若水
朝代：明

淩晨巾我车，天宇极清廓。闲从同心人，莲洞视兴作。兴作夫何为，讲堂开正学。正学谁同心，令君与县博。共结逍遥游，散此无怀乐。天路入虚无，地势干碧落。三心浣飞泉，千仞书石壁。遥望飞云峰，忆我朱明宅。浩气穷八纮，聊兹寄鸿迹。
东山
作者：湛若水
朝代：明

东山众东山，爱之即我有。若然不知爱，其土等培塿。宣尼曾一登，聊以小东鲁。因君感吾心，吾将随步武。
东溪诗
作者：湛若水
朝代：明

东溪何所乐，我乐无东西。亦复无南北，亦复无高卑。何以乐东溪，溪月初生时。乘流观我生，月庭长相随。
东溪辞四章·其一
作者：湛若水
朝代：明

怀若人兮溪之东，纷多脩兮服美且荣。纵烟艇兮攀芙蓉，攀芙蓉兮入无穷，来无期兮去无踪。
东牧为同年王君坊外舅翁题
作者：湛若水
朝代：明

牧牛四方亦无着，牧牛东原爱朝暾。西北幽昧不可居，南方离火残牛群。善牧牛者随牛意，牛不能言臆自申。手攀扶叶折牛箠，蹊人之田即鞭之。若然不蹊亦不鞭，此牛与我同无为。丈人牧牛从养性，行往坐卧吾无疑。驯致白牛露迥迥，勿令斗伤扶桑枝。扶桑枝伤亦未恶，扶桑日出无光辉。
东莞孙明府惠茶园香
作者：湛若水
朝代：明

茶园万瓣令君封，爇向西樵第一峰。自是长官风韵远，香飘四百里长虹。
东隐
作者：湛若水
朝代：明

君隐相江东，东江汇门前。园涉日成趣，猿鸟相周旋。问是谁东邻，我屋罗浮烟。
严州诗三首 其一 小阳
作者：湛若水
朝代：明

弭棹小阳头，小有藏春屿。隔竹十数家，风日美清渚。山木苦未多，空林一鸟语。即事岂知幽，浣纱此溪女。
严州诗三首 其三 邬子
作者：湛若水
朝代：明

投暮宿瑞洪，际晓过邬子。薄云递轻凉，微雨湿芳沚。高帆信天风，断港出湖涘。因动江湖思，便欲泛彭蠡。遥揖五老峰，汀洲采蘋芷。乘流直东下，无乃瞬息耳。
严州诗三首 其二 大阳
作者：湛若水
朝代：明

弭棹大阳头，大有藏春坞。深林隔尘寰，苍石辨太古。岩岫千千重，重重起烟雨。疑有蛟龙居，全身应九五。
严州诗三首·小阳
作者：湛若水
朝代：明

弭棹小阳头，小有藏春屿。隔竹十数家，风日美清渚。山木苦未多，空林一鸟语。即事岂知幽，浣纱此溪女。弭棹大阳头，大有藏春坞。深林隔尘寰，苍石辨太古。岩岫千千重，重重起烟雨。疑有蛟龙居，全身应九五。投暮宿瑞洪，际晓过邬子。薄云递轻凉，微雨湿芳沚。高帆信天风，断港出湖涘。因动江湖思，便欲泛彭蠡。遥揖五老峰，汀洲采蘋芷。乘流直东下，无乃瞬息耳。
严陈生叔莘
作者：湛若水
朝代：明

忆昔辛巳冬，治任将趋召。念。师裔宜昌，携尔来北学。三载妨职事，迄今憾草草。乃考睡乡言，命归侍左右。星霜十五更，相见学如故。令予生大惭，不觉发孤叹。念祖脩尔德，否则为不孝。如彼嘉树根，枝叶谁伤耗？赠尔作述箴，归读中庸教。
中亭诗
作者：湛若水
朝代：明
体裁：古风

逍遥上九华，洒落山中央。中央在何处，山水围书堂。中坐得中心，中道靡狷狂。有如诣道者，广大极高明。幸逢贤郡主，导我从施汪。施子撰杖履，凌空步中冈。道夫起中亭，倒影临天光。昊天及明旦，游衍共出王。人人有泰山，毋曰让未遑。我诗●崖石，千秋永不忘。
中亭诗
作者：湛若水
朝代：明

逍遥上九华，洒落山中央。中央在何处？山水围书堂。中坐得中心，中道靡狷狂。有如诣道者，广大极高明。幸逢贤郡主，导我从施汪。施子撰杖履，凌空步中冈。道夫起中亭，倒影临天光。昊天及明旦，游衍共出王。人人有泰山，毋曰让未遑。我诗●崖石，千秋永不忘。
中秋三首寄伍宗逊尹彦明
作者：湛若水
朝代：明

有为常扰扰，无事日休休。江山饱风月，时节忘中秋。佳节闾阎共，清光月十分。共怜盘里芋，谁是赏秋人。残云忽捲开，长空极高洁。偶坐归云楼，何处无明月。
中秋三首寄伍宗逊尹彦明·其一
作者：湛若水
朝代：明

有为常扰扰，无事日休休。江山饱风月，时节忘中秋。
中秋三首寄伍宗逊尹彦明·其三
作者：湛若水
朝代：明

残云忽捲开，长空极高洁。偶坐归云楼，何处无明月。
中秋三首寄伍宗逊尹彦明·其二
作者：湛若水
朝代：明

佳节闾阎共，清光月十分。共怜盘里芋，谁是赏秋人。
中秋感兴二首
作者：湛若水
朝代：明

明月当中天，逍遥步前庭。问是此何时，昏中正虚星。嗟叹良独久，化机倏流行。白鸟会中昃，海蟾岂常盈。粲粲彼姮娥，皎洁含天灵。长风扫云翳，率土仰贞明。所嗟时不待，几见天河清。孤居感名节，三四见星虚。漫漫中夜心，良人自远徂。昔忧见面难，不谓无简书。感叹嗟何及，吞声涕涟如。明月云无私，不为照区区。会合一何欢，隔离一何冤。耿耿离合情，万里同月圆。
中秋感兴二首·其一
作者：湛若水
朝代：明

明月当中天，逍遥步前庭。问是此何时，昏中正虚星。嗟叹良独久，化机倏流行。白鸟会中昃，海蟾岂常盈。粲粲彼姮娥，皎洁含天灵。长风扫云翳，率土仰贞明。所嗟时不待，几见天河清。
中秋感兴二首·其二
作者：湛若水
朝代：明

孤居感名节，三四见星虚。漫漫中夜心，良人自远徂。昔忧见面难，不谓无简书。感叹嗟何及，吞声涕涟如。明月云无私，不为照区区。会合一何欢，隔离一何冤。耿耿离合情，万里同月圆。
临归与吴介夫话旧
作者：湛若水
朝代：明

忆年壁水青竹林，诸贤兀坐溪云深。而今讲院苍苔满，钟磬无声只尔心。
临清吟
作者：湛若水
朝代：明

壬申仲春尾，问道临清流。寒泉汲短绠，新草弥荒洲。去鸟历微霭，焉知光景遒。感物发长叹，云日令人愁。群公递倾盖，所语皆兵筹。折冲在千里，虎噬犹未休。如闻复内向，独抱杞人忧。安得汉骠骑，一鼓清神州。
临病西云之下不得回送元默行舟聊此遣闷
作者：湛若水
朝代：明

斜阳迎度马，落月下归舟。举棹意有适，卧家人独愁。倚树吟三叠，开帆过两洲。神仙本无累，吹笛酒家楼。
为何元科题其世父小山别号
作者：湛若水
朝代：明

小山光景小山知，九仞元从一篑为。明月照山无大小，小山榻上看盈亏。
为何宗远题龙泉精舍
作者：湛若水
朝代：明

龙泉元切大科僯，同覆樵颠一片云。尺五天中连卧榻，龙泉科巅不须分。
为夏举人臣寿其乃尊梅湖先生六十华诞
作者：湛若水
朝代：明

有子怀贞介，因知尊甫贤。自怡椿树寿，不羡槿花妍。养志三牲上，扬名万寿前。在京亲意乐，何必舞华筵。
为栋塘大人题
作者：湛若水
朝代：明

美人隔溪岸，岸边双栋木。高支撑青穹，下荫寒塘曲。披图动遐想，林深恐幽独。此中有真境，是为虚灵谷。有欲往从之，寒泉须濯足。道逢乘骢郎，问询云中屋。
为梁宪甫进士寿亲禄峰六十一华诞
作者：湛若水
朝代：明

已寿黄君又寿梁，增江寿星何煌煌。寿筵进士斑衣舞，光映长庚万丈长。
为永顺彭宣慰题四首 其一 天章阁
作者：湛若水
朝代：明

云汉昭宸极，人间一阁张。始知天广大，不外照辰阳。
为永顺彭宣慰题四首 其三 四贤堂
作者：湛若水
朝代：明

四贤堂外月，颜色满空梁。千古贤宣慰，中心一瓣香。
为永顺彭宣慰题四首 其二 清心亭
作者：湛若水
朝代：明

心源无一物，何物更能浑。活活天泉在，凭君莫挠源。
为永顺彭宣慰题四首 其四 征边录
作者：湛若水
朝代：明

谁家重生子，血化剑芒腥。因读征边录，千秋憾武成。
为永顺彭宣慰题四首·天章阁
作者：湛若水
朝代：明

云汉昭宸极，人间一阁张。始知天广大，不外照辰阳。心源无一物，何物更能浑。活活天泉在，凭君莫挠源。四贤堂外月，颜色满空梁。千古贤宣慰，中心一瓣香。谁家重生子，血化剑芒腥。因读征边录，千秋憾武成。
为汪节夫尚和题德馨堂诗
作者：湛若水
朝代：明
体裁：古风

德馨夫何如，明德以为馨。君子贵自昭，虚室生天灵。天地合其德，日月合其明。先君有贻孝，地义与天经。尔德尔自馨，神明游其庭。
为汪节夫尚和题德馨堂诗
作者：湛若水
朝代：明

德馨夫何如？明德以为馨。君子贵自昭，虚室生天灵。天地合其德，日月合其明。先君有贻孝，地义与天经。尔德尔自馨，神明游其庭。
为牛举人恺寿母
作者：湛若水
朝代：明

牛生久侍侧，因知慈母贤。念长衣上线，心苦手中丸。曷报三春晖，愿寿三千年。努力显扬事，行道在尔身。
为王舆浦司徒悼何氏夫人
作者：湛若水
朝代：明

夫人女德冠女伦，馀事亦善弹鸣琴。素手翻成鸾凤曲，曲终弦断不见人。世间谁解觅鸾胶，为公肠断续朱弦。
为石泉赠窗友
作者：湛若水
朝代：明

道旧西樵馆，山尊亦偶同。独邻归草草，不得看诸峰。
为霍武学请送刘都阃
作者：湛若水
朝代：明

楼船箫鼓动秋清，剑气寒光下紫冥。想得将军经略外，时时骑马看潮生。
为黄理夫寿亲
作者：湛若水
朝代：明

得道彭祖先，失道殇子后。得失在一念，修短何足较。江南八百仙，仙仙可祝寿。何如握莫穷，天地共不朽。
为黄肖甫进士寿亲六十一华诞
作者：湛若水
朝代：明

罗浮野人亦姓黄，黄君家接罗浮光。地仙八百从花甲，眼见貤恩又大郎。
乙卯元日祝圣台即事步介翁大学士自述韵
作者：湛若水
朝代：明

登台躩跞喜胡然，九十逢元祝圣天。炙背熙熙同舜日，齐声万万颂尧年。列宿中天扶帝座，从吾平地作神仙。明良相遇真难得，九五飞龙应在田。
九思九歌
作者：湛若水
朝代：明

我所思兮在清溪，潮水山泉天下奇。倏忽雷鸣忽龙蛰，变化大小无常时。予欲再往观化机，精舍作者谁朝仪。我所思兮在曲江，帽峰杳杳开书堂。左僯元公亦偶尔，太极心性图相光。静倚芙蓉以当妓，光风霁月谁能量。我欲往居报郴阳，六邑之士来翱翔。我所思兮在武夷，线天路上行人稀。九曲棹歌声韵微，齐语楚语群咻之。予将欲往亮非远，九十出门行杖藜。我所思兮在福山，斗山齐云出云间。六邑之秀同跻攀，默翁默成无一言。予将欲往亮非远，无乃衰翁柱杖前。我所思兮白鹿洞，风吹五老毛发动。书院枕流漱齿清，心性一图王子供。予将往观亮非远，鞭龙化杖云仍送。我所思兮在九华，中华顶上为吾家。洒落中居控四维，如精中军敌四邪。予将欲往亮非远，湛然发轫齐山崖。我所思兮在新泉，地发蟹眼长涓涓。诸贤云集观我生，积累可以成大川。萧子台高系去思，院中百卉弼唐迁。咏归一调久欲绝，诸贤翕与端溪传。予欲从之亮非远，自然堂外同此天。我所思兮在维阳，弘开书院葛氏倡。甘泉山麓江湖缃，楼栖云汉摘星象。恭书敬一维天章，杏树坛前柳道长，执经诸子还相将。我欲一往亮非难，锡飞瞬息无长江。我所思兮在南岳，紫云旧有甘泉宅。奥泉梽泉流㶁㶁，天柱南台全胜得，中夜神明玩莫测。予欲反坐观自然，暂将柱杖倚南极。
九思九歌·其一
作者：湛若水
朝代：明

我所思兮在清溪，潮水山泉天下奇。倏忽雷鸣忽龙蛰，变化大小无常时。予欲再往观化机，精舍作者谁朝仪。
九思九歌·其七
作者：湛若水
朝代：明

我所思兮在新泉，地发蟹眼长涓涓。诸贤云集观我生，积累可以成大川。萧子台高系去思，院中百卉弼唐迁。咏归一调久欲绝，诸贤翕与端溪传。予欲从之亮非远，自然堂外同此天。
九思九歌·其三
作者：湛若水
朝代：明

我所思兮在武夷，线天路上行人稀。九曲棹歌声韵微，齐语楚语群咻之。予将欲往亮非远，九十出门行杖藜。
九思九歌·其九
作者：湛若水
朝代：明

我所思兮在南岳，紫云旧有甘泉宅。奥泉梽泉流㶁㶁，天柱南台全胜得，中夜神明玩莫测。予欲反坐观自然，暂将柱杖倚南极。
九思九歌·其二
作者：湛若水
朝代：明

我所思兮在曲江，帽峰杳杳开书堂。左僯元公亦偶尔，太极心性图相光。静倚芙蓉以当妓，光风霁月谁能量。我欲往居报郴阳，六邑之士来翱翔。
九思九歌·其五
作者：湛若水
朝代：明

我所思兮白鹿洞，风吹五老毛发动。书院枕流漱齿清，心性一图王子供。予将往观亮非远，鞭龙化杖云仍送。
九思九歌·其八
作者：湛若水
朝代：明

我所思兮在维阳，弘开书院葛氏倡。甘泉山麓江湖缃，楼栖云汉摘星象。恭书敬一维天章，杏树坛前柳道长，执经诸子还相将。我欲一往亮非难，锡飞瞬息无长江。
九思九歌·其六
作者：湛若水
朝代：明

我所思兮在九华，中华顶上为吾家。洒落中居控四维，如精中军敌四邪。予将欲往亮非远，湛然发轫齐山崖。
九思九歌·其四
作者：湛若水
朝代：明

我所思兮在福山，斗山齐云出云间。六邑之秀同跻攀，默翁默成无一言。予将欲往亮非远，无乃衰翁柱杖前。
九日同诸贤登高甘泉山
作者：湛若水
朝代：明

名节寻名山，四美兼二难。不知循去步，已历翠微间。独立在物表，高视乎尘寰。斯人苦长勤，时去未知还。高歌发长啸，连山起雾烟。泉山一方高，其高能几何。不能千尺耳，罗浮之丘阿。罗浮自海岸，万丈突巍峨。以顶等高卑，未知孰为多。此山系望远，地位累坡陀。此山可远望，紫气腾冲和。望之已可爱，而况来登歌。即事既已高，万丈如吾何。
九日同诸贤登高甘泉山·其一
作者：湛若水
朝代：明

名节寻名山，四美兼二难。不知循去步，已历翠微间。独立在物表，高视乎尘寰。斯人苦长勤，时去未知还。高歌发长啸，连山起雾烟。
九日同诸贤登高甘泉山·其二
作者：湛若水
朝代：明

泉山一方高，其高能几何。不能千尺耳，罗浮之丘阿。罗浮自海岸，万丈突巍峨。以顶等高卑，未知孰为多。此山系望远，地位累坡陀。此山可远望，紫气腾冲和。望之已可爱，而况来登歌。即事既已高，万丈如吾何。
九日泉山
作者：湛若水
朝代：明

九日泉山登翠微，三茅旁望咏风归。千寻流上三挥洗，万仞峰头一振衣。
九月二十二日同巡按高侍御登六榕寺塔
作者：湛若水
朝代：明

秋高气初清，云净天宇澄。迢遥上危塔，凭虚步青冥。仰近北辰次，下看南极星。达观众妙理，俯察群动情。斯人苦长勤，日夕竞营营。惟彼江流水，朝宗去不停。
九月十一日将从瓜洲渡江游焦山阻风
作者：湛若水
朝代：明

涉江访焦山，焦山在目前。风伯有何意，而使不济焉。不济命乎而，遗予不尽思。如彼隐德者，缄藏极神机。草木与崖石，处处皆吾益。草以观我生，石以砺予力。
九月廿日白云遣兴二首
作者：湛若水
朝代：明

咄咄肩舆小北城，雨馀山色眼俱明。山眉似为先生展，故遣寒花一路迎。乌飞兔走尚牢笼，暑往寒来秋已穷。何妨去访无□伴，左拉安期右赤松。
九月廿日白云遣兴二首·其一
作者：湛若水
朝代：明

咄咄肩舆小北城，雨馀山色眼俱明。山眉似为先生展，故遣寒花一路迎。
九月廿日白云遣兴二首·其二
作者：湛若水
朝代：明

乌飞兔走尚牢笼，暑往寒来秋已穷。何妨去访无□伴，左拉安期右赤松。
九章赠别
作者：湛若水
朝代：明

窈窕者谁子，绝代亮无双。不谙小姑性，以直终见伤。虽则终见伤，中情容何妨。谁为别鹄吟，此曲多慨慷。迟迟别帝都，迟迟胡乃尔。臣躯易弃捐，臣心讵能死。天王会圣明，帝阍亦孔迩。援琴不成声，掩抑泪横泗。黄鸟亦有友，空谷遗之音。相呼上乔木，意气感人深。君今脱网罟，遗我在远林。自我初识君，道义日与寻。一身当三益，誓死以同襟。生别各万里，言之伤我心。北风吹湖船，帆挂南岳树。祝融下玉坛，却立问来去。知君有仙骨，相期事轻举。胡为淩风波，恐为蛟龙取。君若访五峰，愿留共君住。行行过湘浦，举首望九疑。若见重华墓，为我三拜之。三拜之不足，稽首重致辞。都俞事久阔，嗟予将安归。我有三尺木，囊括久不弹。一朝遇知音，为君初上弦。上弦含清响，未弹意先传。赠君别鹤操，报我以孤鸾。皇天常无私，日月常盈亏。圣人常无为，万物常往来。何名为无为，自然无安排。勿忘与勿助，此中有天机。穷索不穷索，穷索终役役。若惟不穷索，是物为我隔。大明无遗照，虚室亦生白。至哉虚明体，君子成诸默。天地我一体，宇宙本同家。与君心已通，离别何怨嗟。浮云去不停，游子路转赊。愿言崇明德，浩浩同无涯。
九章赠别·其一
作者：湛若水
朝代：明

窈窕者谁子，绝代亮无双。不谙小姑性，以直终见伤。虽则终见伤，中情容何妨。谁为别鹄吟，此曲多慨慷。
九章赠别·其七
作者：湛若水
朝代：明

皇天常无私，日月常盈亏。圣人常无为，万物常往来。何名为无为，自然无安排。勿忘与勿助，此中有天机。
九章赠别·其三
作者：湛若水
朝代：明

黄鸟亦有友，空谷遗之音。相呼上乔木，意气感人深。君今脱网罟，遗我在远林。自我初识君，道义日与寻。一身当三益，誓死以同襟。生别各万里，言之伤我心。
九章赠别·其九
作者：湛若水
朝代：明

天地我一体，宇宙本同家。与君心已通，离别何怨嗟。浮云去不停，游子路转赊。愿言崇明德，浩浩同无涯。
九章赠别·其二
作者：湛若水
朝代：明

迟迟别帝都，迟迟胡乃尔。臣躯易弃捐，臣心讵能死。天王会圣明，帝阍亦孔迩。援琴不成声，掩抑泪横泗。
九章赠别·其五
作者：湛若水
朝代：明

行行过湘浦，举首望九疑。若见重华墓，为我三拜之。三拜之不足，稽首重致辞。都俞事久阔，嗟予将安归。
九章赠别·其八
作者：湛若水
朝代：明

穷索不穷索，穷索终役役。若惟不穷索，是物为我隔。大明无遗照，虚室亦生白。至哉虚明体，君子成诸默。
九章赠别·其六
作者：湛若水
朝代：明

我有三尺木，囊括久不弹。一朝遇知音，为君初上弦。上弦含清响，未弹意先传。赠君别鹤操，报我以孤鸾。
九章赠别·其四
作者：湛若水
朝代：明

北风吹湖船，帆挂南岳树。祝融下玉坛，却立问来去。知君有仙骨，相期事轻举。胡为淩风波，恐为蛟龙取。君若访五峰，愿留共君住。
九龙颂
作者：湛若水
朝代：明

一龙乘云，九龙在田。一龙全身，九龙潜渊。龙德之潜，其潜正中，吁嗟乎龙。一龙将雨，九龙处处。一龙来宇，九龙避所。龙德之让，其让正中，吁嗟乎龙。
九龙颂·其一
作者：湛若水
朝代：明

一龙乘云，九龙在田。一龙全身，九龙潜渊。龙德之潜，其潜正中，吁嗟乎龙。
九龙颂·其二
作者：湛若水
朝代：明

一龙将雨，九龙处处。一龙来宇，九龙避所。龙德之让，其让正中，吁嗟乎龙。
习古斋
作者：湛若水
朝代：明

习之习之，古自我作。习乎自然，学而不学。化工在手，天机可握。误笔成蝇，运斤去垩。
书尹黄门相二代敕命册因以赠之归嘉鱼
作者：湛若水
朝代：明

黄门清楚客，于于手一册。大哉称皇言，褒衮何烜赫。先德以流光，子道益辉煌。荣亲岂外求，道在立身藏。道大配天地，全归本无二。楚山为增高，楚水为增驶。伏读不见文，惟见两亲存。亲存以不朽，永矣感皇仁。
书所见
作者：湛若水
朝代：明

急江崩岸群鹅浴，更有群牛来饮之。著足忘机方趾地，不应人自不能知。
书扇寄严东楼司空年侄
作者：湛若水
朝代：明

子能干父父恭君，圣谕江湖亦远闻。忠孝一门须刻骨，老夫题箑播清芬。
书赠户曹曾罗江
作者：湛若水
朝代：明

罗江水滔滔，君才极雄逞。愿请终军缨，去系单于颈。
予与潘黄门使安南还憩龙州同州守赵良弼游仙岩即席赋此时正德癸酉年二月十日
作者：湛若水
朝代：明

峥嵘矻野次，石壁开岩扉。山木虽未多，白云暮来归。小憩登陟馀，超然生远思。凉飙起新霁，高歌递微晖。风云一飘散，浩荡本无期。
予从安南回取道访西樵时方叔贤适还五羊赵元默约偶他出邓顺之先期偶至用阳明子旧韵四首前二首戏呈叔贤后二首兼柬邓赵二君并寓卜筑之意云
作者：湛若水
朝代：明

当时猿鹤许相依，烟雾连山隐少微。空谷独留猿鹤在，岩扉长待主人归。心许回程取道浮，闻君经始入山谋。白云出岫无踪迹，莫去人间作雨不。欲将木石同枯槁，不问猕猴有世情。信息独惭非正叔，凭谁先报与山灵。千秋云谷还归我，三二羊裘作近僯。莫种桃花临水岸，引人来问武陵津。
予从安南回取道访西樵时方叔贤适还五羊赵元默约偶他出邓顺之先期偶至用阳明子旧韵四首前二首戏呈叔贤后二首兼柬邓赵二君并寓卜筑之意云·其一
作者：湛若水
朝代：明

当时猿鹤许相依，烟雾连山隐少微。空谷独留猿鹤在，岩扉长待主人归。
予从安南回取道访西樵时方叔贤适还五羊赵元默约偶他出邓顺之先期偶至用阳明子旧韵四首前二首戏呈叔贤后二首兼柬邓赵二君并寓卜筑之意云·其三
作者：湛若水
朝代：明

欲将木石同枯槁，不问猕猴有世情。信息独惭非正叔，凭谁先报与山灵。